text:
Ducj i regjistris publics
Viodude combinade dai regjistris des cjamadis, eliminazions, protezions, blocs e azions dai sysops. Tu puedis strenzi la viodude sielzint un gjenar di regjistri, un non utent o la vôs che ti interesse.
- 15 di Set 2021 a lis 14:17 Sesule Discussion contribûts al à spostât la pagjine Pieri Savorgnan di Braçà a Pieri Savorgnan di Breçâ (sintassi friulana corretta)
- 1 di Otu 2020 a lis 17:02 Sesule Discussion contribûts ha creato la pagina Discussion:Croazie (Gnove pagjine: esisteva già la pagina Cravuazie (perchè in friulano si scrive così!) ora è doppia!)
- 1 di Avo 2020 a lis 10:33 Sesule Discussion contribûts al à spostât la pagjine Bosnie e Erzegovine a Bosnie-Erzegovine
- 1 di Avo 2020 a lis 10:29 Sesule Discussion contribûts ha creato la pagina Bosnie e Erzegovine (Gnove pagjine: {{Aboç}} {{Stât |noninglês=Bosnia and Herzegovina |non=Bosnie-Erzegovine |paginebandiere =File:Flag Bosnia and Herzegovina.svg |emblem=File:Coat of arms of Bosnia and Herzegovin...)
- 31 di Lui 2020 a lis 19:38 Sesule Discussion contribûts al à spostât la pagjine Montenegro a Monteneri
- 31 di Lui 2020 a lis 19:28 Sesule Discussion contribûts ha creato la pagina Montneri (Gnove pagjine: {{Aboç}} {{Stât |noninglês=Montenegro |non=Montneri |paginebandiere =File:Flag of Montenegro.svg |emblem=File:Coat of arms of Montenegro.svg |dit=nissun |mapedalstât=Europe loc...)
- 30 di Lui 2020 a lis 00:39 Sesule Discussion contribûts ha creato la pagina NATO (Gnove pagjine: L''''Organizzazion dal Trattât dal Atlantic dal Nord''' in inglês ''North Atlantic Treaty Organization'' sigle '''NATO''', in francês: ''Organisation du Traité de l'Atlantique...)
- 25 di Lui 2020 a lis 14:07 Sesule Discussion contribûts ha creato la pagina Pat di Varsavie (Gnove pagjine: Al '''Pat di Varsavi2''' del 1955, clamât ancje '''Trattât di Varsavie''' e uficialmentri '''Trattât di amicisie, coperazion e mutue assistenze''' ({{Russ|ДoroBop o...)
- 23 di Lui 2020 a lis 14:27 Sesule Discussion contribûts ha cancellato il redirect Brigade Alpine Julie con la sovrascrittura (Cancellata per rendere possibile lo spostamento da "Division Alpine Julie")
- 23 di Lui 2020 a lis 14:27 Sesule Discussion contribûts ha spostato la pagina Division Alpine Julie a Brigade Alpine Julie tramite redirect
- 23 di Lui 2020 a lis 14:27 Sesule Discussion contribûts al à spostât la pagjine Brigade Alpine Julie a Division Alpine Julie
- 21 di Lui 2020 a lis 14:17 Sesule Discussion contribûts ha creato la pagina Brigade Alpine Julie (Gnove pagjine: right|200px| Le Brigade alpina "Julie" a iê una grant unitât dell' Esercit Talian, e dipent dal Comant Trupis Alpinis di ...)
- 20 di Lui 2020 a lis 15:14 Sesule Discussion contribûts al à spostât la pagjine Utent:Bataion Val Tiliment a Bataion Val Tiliment
- 20 di Lui 2020 a lis 15:13 Sesule Discussion contribûts al à spostât la pagjine Batajon Val Tiliment a Utent:Bataion Val Tiliment
- 20 di Lui 2020 a lis 15:07 Sesule Discussion contribûts ha creato la pagina Batajon Val Tiliment (Gnove pagjine: right|200px| Al Bataion Alpins Val Tiliment al nâs a Conean tal 5 di Otubar dal 1882 dentri al Sest (6°) Reziment Alpins...)
- 20 di Lui 2020 a lis 10:20 Sesule Discussion contribûts ha creato la pagina Cosâcs (Gnove pagjine: I Cosâcs a erin une popolazion di origjine russe, che a volevin ribaltâ il guvier bolscevic dal URSS; cussì cun la vignude de vuere a si alearin cui todescs. Cuant che però la...)
- 17 di Lui 2018 a lis 15:31 Sesule Discussion contribûts ha creato la pagina Serbie (Gnove pagjine: {{Stât |non=Serbie |noninglês=Serbia |emblem=Figure:Coat of arms of Serbia.svg |paginestemma = |paginebandere = |dit=Nissun |mapedalstât=EU location SRB |nonufiziâl...)
- 28 di Jug 2018 a lis 16:12 Sesule Discussion contribûts al à spostât la pagjine Federazion Socialiste Jugoslave a Jugoslavie (coresion)
- 28 di Jug 2018 a lis 16:12 Sesule Discussion contribûts ha creato la pagina Federazion Socialiste Jugoslave (Gnove pagjine: Le Federazion Socialiste Jugoslave e fo un stât de Europe orientâl esistût dal 1929 al 2003. 100px)
- 28 di Jug 2018 a lis 12:45 Sesule Discussion contribûts al à spostât la pagjine Vicenze a Vicense (coresion)
- 20 di Mar 2018 a lis 17:49 Sesule Discussion contribûts al à spostât la pagjine Savogne di Gurize a Savogne dal Lusinç (coresion di inesatece)
- 20 di Mar 2018 a lis 17:44 Sesule Discussion contribûts al à spostât la pagjine Savogne di Udin a Savogne (coresion di inesatece)
- 20 di Mar 2018 a lis 17:44 Sesule Discussion contribûts al à spostât la pagjine Discussion:Savogne di Udin a Discussion:Savogne (coresion di inesatece)
- 19 di Mar 2018 a lis 22:33 Sesule Discussion contribûts al à spostât la pagjine Provincie di Vignesie a Citât metropolitane di Vignesie (Con la legge 56/2014 vengono soppresse 14 provincie e cambiano nome)
- 19 di Mar 2018 a lis 09:48 Sesule Discussion contribûts al à spostât la pagjine Istitût tecnic Malignani a Istitût tecnic industriâl "Arturo Malignani" (descrizion estese)
- 22 di Fev 2018 a lis 16:08 Sesule Discussion contribûts al à spostât la pagjine Voleson a Voleson Darzin (Fusion cul comun di Darzin)
- 22 di Fev 2018 a lis 15:54 Sesule Discussion contribûts al à spostât la pagjine Flumisel a Flumisel Vile Visintine (fusion cul comun di Vile Visintine)
- 22 di Fev 2018 a lis 15:43 Sesule Discussion contribûts al à spostât la pagjine Rivignan a Rivignan Teôr (Fusion cul comun di Teôr)
- 22 di Fev 2018 a lis 15:20 Sesule Discussion contribûts al à spostât la pagjine Cjamplunc a Cjamplunc Tapoian (Fusion cul comun di Tapoian)
- 22 di Fev 2018 a lis 15:05 Sesule Discussion contribûts al à spostât la pagjine Trep di Cjargne a Trep Liussûl (Fusion sul comun di Liussûl)
- 10 di Avr 2014 a lis 16:05 Sesule Discussion contribûts ha spostato la pagina Savorgnani a Savorgnan tramite redirect
- 10 di Avr 2014 a lis 16:04 Sesule Discussion contribûts al à spostât la pagjine Savorgnan a Savorgnani
- 10 di Avr 2014 a lis 14:59 Sesule Discussion contribûts al à spostât la pagjine Pieri Savorgnan di Brazzà a Pieri Savorgnan di Bracà
- 10 di Avr 2014 a lis 09:33 Sesule Discussion contribûts al à tirât su Figure:468px-Coa fam ITA Savorgnan.png (blason dai savorgnans)
- 13 di Dic 2013 a lis 15:30 Sesule Discussion contribûts al à cjamât une grove version di Figure:Unione2.JPG
- 11 di Nov 2013 a lis 18:37 Sesule Discussion contribûts ha spostato la pagina Risano a Risan tramite redirect
- 11 di Nov 2013 a lis 18:37 Sesule Discussion contribûts al à spostât la pagjine Risan a Risano
- 10 di Nov 2013 a lis 21:50 Sesule Discussion contribûts al à cjamât une grove version di Figure:Unione2.JPG
- 10 di Nov 2013 a lis 17:04 Sesule Discussion contribûts al à cjamât une grove version di Figure:Unione2.JPG
- 10 di Nov 2013 a lis 10:41 Sesule Discussion contribûts al à cjamât une grove version di Figure:Unione2.JPG
- 9 di Nov 2013 a lis 16:16 Sesule Discussion contribûts al à cjamât une grove version di Figure:Unione2.JPG
- 3 di Nov 2013 a lis 21:19 Sesule Discussion contribûts al à tirât su Figure:Unione2.JPG
- 1 di Nov 2013 a lis 13:27 Sesule Discussion contribûts al à tirât su Figure:Grìcûi .JPG
- 30 di Otu 2013 a lis 22:20 Sesule Discussion contribûts al à tirât su Figure:Anuari 1938.jpg
- 25 di Otu 2013 a lis 22:47 Sesule Discussion contribûts al à tirât su Figure:Interno gleseute.jpg
- 25 di Otu 2013 a lis 17:04 Sesule Discussion contribûts al à tirât su Figure:Vie stasion2.jpg
- 25 di Otu 2013 a lis 17:01 Sesule Discussion contribûts al à tirât su Figure:Vie stasion.jpg
- 25 di Otu 2013 a lis 17:01 Sesule Discussion contribûts al à tirât su Figure:Burel.jpg
- 25 di Otu 2013 a lis 16:59 Sesule Discussion contribûts al à tirât su Figure:Inglesie.jpg
- 25 di Otu 2013 a lis 16:59 Sesule Discussion contribûts al à tirât su Figure:Ante 1949.jpg


c: text/html

text:
Jutori:Pont di viste neutrâl
Une des liniis vuidis de Vichipedie e je che dutis lis vôs e àn di jessi scritis tignint un pont di viste neutrâl.
Seont lis ideis dal fondadôr Jimbo Wales, il pont di viste neutrâl e je une regule assolude che no si pues discuti.
Di spes tu cjatarâs l'acronim NPOV dal inglês Neutral Point of View o la version furlane PVN ven a stâi pont di viste neutrâl.
Il doprâ il pont di viste neutrâl inte Vichipedie e je une regule inderogabile che no permet ecezions.
Spiegazion dal pont di viste neutrâl[cambie | modifiche il codiç]
Il pont di viste neutrâl è je une idee fondamentâl inte Vichipedie: une enciclopedie no cjape posizion, no condivît e no rigjete nissune des interpretazions di chel che conte.
Une enciclopedie e fâs so il pont di viste neutrâl cuntune concuardance des opinions dai autôrs.
No simpri si podarà vê cheste concuardance ma si cirarà di puartâ dutis lis opinions di mût che chel che al lei al podedi vê une informazion complete cun rispiet dal metodi sientific e cu la citazion des fonts dai concets.
Racomandazions[cambie | modifiche il codiç]
No si à di doprâ la Vichipedie par esprimi opinions personâi (ideologjichis, politichis, filosofichis, religjosis o altri).

robotstxt: allowed

filter: keep


text:
MostreImagjin
MostreImagjin ti permet di viodi i imagjins in ducj i formâts che a son supuartâts midiant Traduzion dâts. I gnûfs formâts a vegnin ricognossûts in automatic cuant che il lôr tradutôr al ven zontât al sisteme. Chest al è stât fat, par esempli, pai file des iconis vetoriâls di Haiku, lis imagjins di WonderBrush o cuant che lis imagjins WebP a son deventadis disponibilis.
MostreImagjin al furnìs funzions minimis di modifiche par taiâ fûr, voltâ e ribaltâ lis imagjins e par salvâlis intun altri formât.
Visualizâ
Il menùal da la pussibilitât di fâ partî une di dutis lis imagjins che a stan intune cartele (o di un barcon che al à i risultâts di une interogazion) e stabilî un di 2 a 20 seconts.
Altris comants si aplichin ae imagjin cumò visualizade (cence cambiâ la dimension dal barcon):
al mostre la imagjin cuntun fatôr di ingrandiment dal 100%.
al torne a limitâ la imagjin tal ricuadri dal barcon, p.e. dopo vêle ingrandide o vê ridimensionât il barcon.
Cun e si spostisi dentri e si tirisi fûr cuntun increment dal 10%. L'ingrandiment al ven fat ancje cu la rudielute dal mouse; par scori ator intune imagjin plui grande dal barcon al baste tignî fracât il clic di çampe e strissinâ il mouse ator.
Dôs impostazions no si aplichin ae imagjin al moment visualizade e a vegnin tignudis iniments cuant che si navighe di une imagjin a chê dopo:
al apliche un filtri une vore svelt cuant che si ingrandìs par ridusi lis liniis cretosis e produsi une risultât plui morbit.
al slungjarà lis imagjins plui piçulis par jemplâ il ricuadri atuâl dal barcon.
Dopo si à une modalitâtcuntune opzio par fâ che e sorepon il non dal file in bas te imagjin.
Par ultin,al mostrarà/platarà i controi grafics:
De çampe ae diestre: Imagjin precedente, imagjin sucessive, proiezion diapositivis (in modalitât plen visôr), modalitât selezion, dimension origjinâl, adate al barcon, ingrandìs, impiçulìs, pagjine precedente e sucessive (cuant che si à un formât imagjin come TIFF che al permet plui pagjinis intun sôl file, viôt chi sot).
La plui part dai comants doprâts plui dispès a son disponibii ancje dal menù contestuâl che si à cul clic diestri su pe imagjin. Util cuant che si è in modalitât plen visôr.
Sgarfâ
Dopo vê viert une imagjin tu puedis esplorâ daurman dutis lis altris imagjins inte sô cartele (o tal barcon dai risultâts di une interogazion) fracant ↑/↓ o ←/→. Tu puedis viodi la selezion che e cambie, tal barcon di Tracker.
E esist une maniere rapide par vierzi la cartele de imagjin che si sta viodint e ancje navigâ su chês superiôrs e tes sot-cartelis. Al funzione come cu la navigazion a sgarfâ in Tracker fasint clic inte aree des informazions inte sbare di stât che e mostre la dimension e il formât de imagjin atuâl.
Cjalant il menù, si viôt un altri gjenar di navigazion: Cualchi formât di imagjin, come il TIFF, a puedin tignî dentri plui pagjinis intun file sôl. I comants come and ti permetin di navigâ tra chês pagjinis.
Modificâ
Il menùal ufrìs cualchi manipolazion di imagjin necessarie pai visualizadôrs di imagjins: la rotazion e il ribaltament de imagjin. Fâs câs dut câs, che i dâts de imagjin visualizade no vignaran modificâts. Al ven zontât al file dome un atribût, cussì che tu le viodarâs voltade o ribaltade ancje lis prossimis voltis che tu le vierzarâs.
Fonts, par stabilî la figure atuâl tant che imagjin pai tiei spazis di lavôr.al vierzarà lis preferencis pal
Ritaiâ e je une altre funzione che cualchi volte e covente. Par definî il ricuadri di taiâ, tu puedis passâ ae CTRL intant che tu strissinis cul clic di çampe, che tal câs che tu sbalis alc al massim ti fâs scori ator pe imagjin.
o ESC al gjavarà il ricuadri de selezion.
Il cjapitul chi sot al mostre ce mût salvâ la aree ritaiade.
Salvâ e convertî
Par salvâ o convertî une imagjin intun dai formâts disponibii, tu puedis clamâ la normâl vôs
Dispès plui svelt, soredut cuant che al è za viert il barcon di Tracker cu la cartele di destinazion, al è il doprâ il strissine e mole.
Cheste e je ancje la finalitât dal parsore menzonât ritaiâ, che si selezioni un ricuadri, come descrit parsore, o che si sielzipar vê dute la imagjin. Po dopo, strissinâ e molâ la selezion sul scritori o su cualsisei barcon di Tracker al crearà une gnove imagjin (dal ritai) tal stes formât de imagjin origjinâl.
Par salvâ intun altri formât, eseguìs il strissinament cul mouse ma cul boton di diestre e sielç un formât dal menù contestuâl che si vierzarà cuant che tu molarâs la imagjin.
Scurtis di tastiere
Chi e je une liste des scurtis plui utilis:


text: La piçule targhe cui antîcs segnacui municipâi, proferide ogni an tal inovâl di fondazion urbane de capitâl de Furlanie storiche dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl ai “benemerits di Udin vignadiçs ‘forescj'” ven a stâi ai citadins preseâts natîfs di fûr de citât, che e veve di sei consegnade in place ai 13 di Setembar 2014, sot de Colone dal Marcjât Gnûf, ancje ben al stimât bons. Francesco Frezza di Nimis, “mai dismenteât pastôr jenfri i cuei orientâi dal Friûl, di passe dîs agns retôr preseât de capele ‘forensis’ udinese di Sant Jacum…”, che però chel nol veve podût presentâsi pe cerimonie che al jere juste convalessent par vie di un signestri, i è stade puartade, la dì 16 dopo, li de Fraternitât Sacerdotâl di Udin li che al jere ospit, di une delegazion formade dal dean di Fogolâr Civic e Academie dal Friûl, prof. Alberto Travain, dal capelan sociâl, pre Tarcisio Bordignon, e dal referent URP di chês dôs fradaiis, sâr Renato Chizzo. Il vieli bonsignôr al à ricevût, dabon emozionât, il ricognossiment, ricuardant cun ligrie tapis e liendis dal so lunc servizi pastorâl – tra i ricuarts plui famôs, lis cinc oris di viaç in Cinccent jenfri Segnà e Stocarde par lâ a cjatâ i emigrants furlans in Gjermanie e la grande colaborazion austriache te ricostruzion dal Friûl daûr dal taramot dal 1976 – e sigurant fiduciôs di tornâ in curt te sô centrâl sede di Place Sant Jacum a Udin.


text:
“A si steve miôr cuant che al jere vîf il vecjo” al dîs Gaspar tornant al so puest dopo vê cjaminât ator pe cjase. “Sigûr” i rispuint il camêl, poiantsi tal setiç che i fruts a àn doprât par fâ il desert, “âstu di meti Bepino cun chei ca? Chel al jere un om in gamba, al veve zirât il [...]
Tag: Maurizio Mattiuzza
«Te prossime cjase che tu compris», e dîs Samantha, poiant la mascarute nere e spacolantsi vie i coriandui dai short di piel, «viôt di cjalâ ben trop che al è grant il garage Valter, a nol è pussibil che o vedin di smontâ tal curtîl par vie che, se no, no si rive a jessi des puartieris, dai. E sì [...]
“A son lâts vie saial”, i dîs Eda, la fituâl dal plan disot, che al puest di fermâlu sù pes scjalis i à telefonât. “Sintial ce ben? Nancje un rumôr, dome un tic di television.” “E cui saressial lât vie?” al domande Diego, slungjant lis gjambis tal sofà. “Cemût cui?” i fâs la siore, “chei dal tierç plan, no. La [...]


text:
Nol è il Cirque du Soleil (10/13 agns)
Circo all’inCirca
La pratiche dal circ contemporanie no somee chê che e met in vore il plui cognossût Cirque du Soleil. Par judâ a scuvierzile, Circo all’InCirca al à organizât un laboratori par fruts e fantats, dulà podê cognossi in prime persone lis potenzialitâts pedagogjichis dal circ e sperimentâ variis dissiplinis: acrobatiche aerie e par tiere, art dai gaugars e ecuilibrisim.
Atenzion: al è impuartant vistîsi cu la tute di gjinastiche, cence cernieris, botons, anei, golainis e ogni altri gjenar di acessori che al puedi ruvinâ i materiâi o provocâ feridis a cui che ju à intor. La ativitât si fâs discolçs e e je tant che une lezion, si à di rivâ in orari e restâ fin che e finìs.
Al è pussibil partecipâ a un o a ducj i cuatri i laboratoris
Jentrade libare cun iscrizion obligatorie
laboratoris ideâts e curâts di Circo all’InCirca


text:
ISAL PAR CHESTE LIBERTÂT CA CHE A SON MUARTS I PARTESANS SETANTE AGNS INDAÛR?
Libertât? O vin doprade la libertât par disfâ lis nestris fameis, in discapit no dome nestri ma prin di dut dai fîs che di lazars ur vin insegnât a metisi propit il cûr in pâs su lis nestris sieltis e i nestris capriçs, ancje cul persuadiju a familiarizâsi cun gnûfs morôs o morosis che o vin tirât dongje e la lôr fiolance, cirint a marzoc di rindiur normâl l’esercizi ordenari dal nestri sacrât dirit di egoiscj legalizât in democrazie, che un tant al passe ben e no mâl l’intent meschinat di comprâ cul viziâlis il perdon e l’afiet des nestris creaturis, che a son conseguencis di chest distrutivis e sparniçadis a larc di malstâ sui afiets e i compuartaments, cun riflès su la societât di une tâl gravece che lis Istituzions in plene onestât no podaran lâ dilunc trop ancjemò a dî pardabon di rivâ a gjestîju. E mighe nol baste. O vin doprade la libertât par disfâ la scuele publiche, ultin riferiment pussibil par dreçâ ben la societât nostrane, scuele insotanade al capriç particolâr dai gjenitôrs passât par legâl usance di un democratic vê vôs in cjapitul diret, dineât invezit in pratiche in politiche e aministrazion, che la robe e je fûr di scuare. O sin libars e pûr fin cumò o vin juste falît, tant che paris e citadins. Un resonament di fâ, ancjemò plui cui, tant che il Moviment Civic Culturâl Alpin-Adriatic “Fogolâr Civic”, piçule vuardie e farie di agnorum di culture civiche partint dal Friûl, crosere storiche tra Europe latine e chê slave e gjermaniche, che ancje ben e à il fin di netâ la place di ciertis cjacaris demagogjichis o di vueide uficialitât. Isal par cheste libertât culì che a àn batût, a son muarts e a àn vinçût juste setante agns indaûr i partesans rivoltâts incuintri dal Nazifassist? Pe libertât di autodisfasiment cul esercizi de libertât? No pescjâ la memorie di chei!
Prof. Alberto Travain
Coordenadôr Gjenerâl
FOGOLÂR CIVIC
Zenâr 2015


text: Une mimose a Udin li dal “Portonat” storic di Graçan, puarte medievâl citadine da cjâf de presinte Via Cesare Battisti, là che tal 1309 – ancje se la targhe metude sù dal Comun no lu dîs – juste lis feminis si distinguerin par indurance in chê resistence famose che e salvà citât e regjon di un colp di stât militâr di chei timps, esempli di dutis chês che jù pai secui, in Friûl e pal mont, a scombaterin e inmò a scombatin par cualchi ideâl di ben in comun: ve ca i 8 di Març dal Fogolâr Civic, fradaie che sot direzion dal prof. Alberto Travain ogni an e rinove di fâi onôr al impegn civîl e sociâl feminîl tant in zornade di vuê che te storie locâl e globâl plui lontane. “Par ogni citât, di ogni bande dal mont, a son lûcs che, cidins, a ricuardin sigûr il valôr des feminis in mil mûts in lote pal ben de lôr int: fasìnju fevelâ, scoltìnju, segnìnju, cuntune rose, a un popul distrat. Nus insegnaran a no dismenteâ dai spiei che dispès o sin pronts a inglidâju juste a stupit vie” al à dit Travain che, sui argoments usuâi dai 8 di Març, al à pandût, di prionte, l’auguri che “la sacrosante pretese dai dirits personâi e di gjenar no vedi no mai di pierdi la smire di une armonie costrutive cul prossim e di un ben comun plui a larc, dut frontât su mil formis di privâts afiets, che a son calamitis che a tirin dongje e che la societât di cumò e à folpeât tal non di principis di libertât stuarte!”. Tra chei intervignûts a la deposizion de mimose dal Fogolâr Civic, cun tant di dediche bilengâl par furlan e talian, a jerin ancje i deans dal Club UNESCO di Udin, prof.e Renata Capria D’Aronco, e de Federazion Provinciâl udinese dal Istitût nazionâl talian dal Galon Turchin jenfri decorâts al valôr militâr, gjeom. Sergio Bertini.


text:
Cincuantesim
La nuvice che vuê ducj i fasin fieste, cincuante agns indaûr e jere dabon un sclopon. Di biele vignude, cjavei luncs e neris, voi grancj e verts. Ducj i fasevin lis bielis; ducj le varessin cjolte daurman. E jê si preseave, zuiant un pôc cun ducj.
Ma po e tacà a fâ pardabon, danttes curtis a chei che no i interessavin o ch’a volevin nome zuiâ, e compagnantsi tal ultin nome cun trê di lôr.
Il plui biel al veve i cjavei bionts e al jere fuart tant che un rôl; a jê salacor i plaseve fâsi strenzi di chei braçs muscolôs, sintîsi tal clip e tal sigûr. Il plui abenât al jere di divinince nobil, e a jê salacor i plasevin ducj chei golosets che lui i proferive e ch’e varès podût vê a bleons. Il tierç al jere un strupiât, ma a jê salacor i plasevin lis sôs batudis di spirt che le fasevin ridi tant; cun lui e jere simpri legre.
Dai tancj pretendents ch’e veve nome trê di lôr le varessin podude pardabon maridâ, ma nome un lu à fat e al è chi cumò.
Secont voaltris, cuâl isal stât dai trê?
Sul imprin jê si butà suntun, tant ch’a jerin simpri in cubie, no si lassavin mai. Ma une dì, intant che il zovin al jesseve dal comun e ch’al traviersave planchin la statâl, un auto sassin lu cjapà in plen e lu lassâ muart sul asfalt. Nissun nol rivà a savê cui ch’al vuidave l’auto, une machine mai viodude altri chentialì.
Rimetude di chel brut câs la zovine si prometè cuntun altri dai trê, un afâr ch’al deventà seriôs, cun tant di visitis in cjase. Ma une sere d’Istât, intant che il zovin al spassizave di bessôl intun parc, a vignirin fûr cui sa di dontri doi cjanats fanins che lu scuartarin a muart. Nissun nol savê mai di cui ch’a jerin chei cjans che nissun nol veve viodût prin.
Ripiade ancje di cheste sventure la biele frute si maridà cul tierç, l’unic restât dal troput.
A jerin trê i fantats che le varessin podude maridâ, ma doi a muririn malementri. E nissun nol ve mai un suspiet.
Il plui biel, il biont, al veve non Mutin. Il plui abenât, il nobil, al jere in podê di un cjistiel.
Il tierç, chel strupiât, o soi jo.
di Gianluca Franco


text:
Ai 12 di Setembar dal 2021 a son stadis premiadis lis scuelis che a àn partecipât ae X edizion dal concors “Emozions furlanis in viaç pal teritori”, bandît dal Ufficio Scolastico Regionale, dutun cu la ARLeF e la ex Provincie di Udin, par valorizâ e promovi il patrimoni storic, artistic, culturâl e naturâl dal Friûl. Dal 2015, lis premiazions dal concors si tegnin in ocasion dal aniversari dai 3 di Avrîl, Fieste de Patrie dal Friûl.
Il concors al è viert aes scuelis de infanzie, primariis e secondariis di prin grât des ex provinciis di Gurize, Pordenon e Udin.
Ogni an lis scuelis vincidoris a puedin gjoldi di un premi in bogns pal acuist di materiâl didatic, metûts a disposizion de ARLeF, e di diviers imprescj e jutoris didatics in lenghe furlane.
I vincidôrs de edizion 2021 dal concors a son:
la scuele di Lignan, pe sezion Infanzie, cu la motivazion: “Un biel progjet didatic multidissiplinâr che, midiant dal personaç vuide di Mariutine, al stimole il plurilinguisim dai fruts. La lenghe furlane e je doprade in maniere origjinâl par presentâ concets gnûfs e par insiorâ l’aprendiment des ativitâts di ogni dì”;
la scuele “Cristoforo Colombo” di Pantianins, pe sezion Primarie, cu la motivazion: “Cun chest progjet, i fruts a àn inventade une storie che e tocje temis sociâi impuartants, tant che la amicizie, la diversitât, il bulisim e il rispiet, no dome par chei altris, ma ancje viers la nature e il mont. A àn dimostrât sensibilitât e atenzion pe sostignibilitât e pe tutele dal nestri teritori”;
la Rêt di scuelis “Collinrete”, pe sezion Secondarie di prin grât, cu la motivazion: “Un progjet che al met adun lis tantis ativitâts di dutis lis scuelis de rêt. Al è un grant lavôr di colaborazion, che al stice ducj i arlêfs a condividi lis informazions des diviersis comunitâts e lis lôr passions e curiositâts midiant di storiis, zûcs, articui, poesiis… il dut doprant la lenghe furlane!”
Stant che tancj lavôrs a jerin une vore meritevui, la jurie e à decidût di segnalâ ancje chestis scuelis pal lôr impegn:
Pe sezion Infanzie, la scuele “Maria Forte” di Avile di Buie.
Pe sezion Primariis, la scuele “Collegio della Provvidenza” di Udin.
Pe sezion Secondariis di prin grât, la scuele “Jacopo Pirona” di Paulêt e la scuele “Pellegrino da San Daniele” di San Denêl.


text:
O sin tun timp dulà che lis robis a gambin plui sveltis de int ordenarie. E gambiadis che son masse di corse, la int ordenarie lis cjape cence fâsi domandis. E lei lis istruzions, e frache dulà che al va fracât e se nol sucêt nuie, ochei, no problem, e clame l’assistence a fracâ.
“No tu jentris te logjiche, no tu sâs un dret de filosofie dal computer” mi disin a mi, tal viodimi come un sturnel denant dal desktop cul mouse in man de bande stuarte, che po e sarès une pantiane evolude des pantianis ordenariis di une volte.
O soi restât indaûr pe strade. No ai tignût il pas. Pierdût il treno. E no soi il prin.
Mê none Miane Jacuç, in cont di logjiche e filosofie des robis, no rivave a intindi, puare femine, chê de television, persuadude in vite sô che, daûr dal veri, e fos propi la veretât spudade, int di famee e curtilants jentrâts in cjase a fevelâi a jê.
“Buinesere, fion” i diseve ogni volte al colonel Bernacca intent a fevelâi dal timp. E vaive tal viodi la zoventût, dopo ducj i flagjei des gueris, cjapâsi ancjemò a fusiladis tun film western.
“Macaco!” i cridave a gno fradi che di picinin, par fâle rabiâ, i sbeleave al pape stant che al diseve messe, sigure che il pape lu viodès.
La dì che a Gjani Cjasalot di Gnespolêt i àn metût sù il puarton gnûf, cul comant eletronic a distance, e je corude tal curtîl a viodi chê sorte di maravee ancje Mariute.
Gjani, impins, cu lis gjambis a larc tal mieç dal curtîl, il telecomant in man daûr il cûl, e cun sô mari dongje, “Cjale, mame” i à dit.
“Cancello, apriti!” dissal lui, e il puarton eletronic al à tacât a vierzisi dibessôl, biel planc.
“Cancello, chiuditi!” dissal Gjani al puarton che par meracul alore si è sierât, cun Mariute sberlufide tal curtîl, che i vignevin jù lis lagrimis e dopo e je corude svelte a visâ il plevan.
In agns che tes cjasis e veve començât a cjapâ pît la radio, Bepino Fantin, che a Sante Marie i disevin Scopio, al à fat un cors par corispondence e cussì la int i puartave a lui “i aradios” di comedâ, cuant che a sgrasaiavin masse. Scopio sì ve che al jere al pas cui timps!
Ma une dì, che une radio lu à fat deventâ mat, le à cjapade sù tal braç, al è lât fuarce di vitis fin sul cjast e le à butade fûr di un barcon intal curtîl. Trê plans di scjalis al à fat, par fâsi passâ il gnervôs, cuntune radio che e pesave plui di un sac di blave.
di Ivano Urli
#937


text:
Schede mari
La schede mari (par inglês Motherboard) e je un component fondamentâl dai ordenadôrs di vuê.
La schede mari e je un circuit stampât componût di diviersis strâts: tai strâts a son posadis lis pistis di colegament jenfri i components; chi a vegnin saldâts uns circuits integrâts, çocui e conetôrs. I integrâts plui impuartants a son il grup di chips, che al aministre il scambi des informazions jenfri il processôr e i bus di espansion, la ROM, che e conten lis informazions necessariis par inviâ l'ordenadôr, il socket pal processôr e i conetôrs, che a permetin di montâ lis altris components dal PC.
ComponentsModifiche
Di seguiti a son riportâts ducj i components di une schede mari par un ordenadôr domestic:
- Socket pal processôr: al serf a tacâ la CPU
- ROM: e conten il BIOS de schede mari, informazions di base par rivâ a fâ partî l'ordenadôr e cjariâ il sisteme operatîf.
- Puint nord: al lee il processôr ai controlôrs par la memorie RAM e cui bus principâi (PCI, PCI-Express, AGP).
- Puint sud: al è il secont component dal grup di chips e al è leât al puint nord; al controle lis puartis seriâls e paralelis, lis interfacis par la tastiere e la surie, la interface Ethernet e lis puartis USB.
- Batarie al liti: e serf a mantignî la date e l'orari ancje cuant che l'ordenadôr al è distudât.
- Sfese par la memorie RAM: a son i logaments par zontâ la memorie di sisteme, necessarie par il funzionament dal sisteme.
- Bus di espansion: a son logaments che servin a zontâ dispositîfs di divierse nature, come par esempli la schede video, schedis par acuisî video, ecc. Fin a pôc timp fa a jerin dopradis lis sfesis PCI e AGP, che però a son destinadis a jessi vie vie sostituidis da lis sfesis PCI-Express, plui sempliçs e veloçs.
- Interfacis standard: puartis seriâls (RS232), puartis PS/2 par la tastiere e la surie, puartis USB par altris dispositîfs.
- Interfacis par la gjestion di unitât di memorie di masse ATA, SATA e/o SCSI, e unitât disc (CD, DVD).


text:
Telecomunicazion
La telecomunicazion e je la comunicazion a distance, cjapant dentri radio, telegrafie, television, telefonie, comunicazion di dâts e rêts di calcoladôrs.
Lis elements di un sisteme di telecomunicazion son un trasmetidôr, un mieç (linee) e possibilmentri un canâl sore il mieç, e un ricevidôr. Il trasmetidôr e je un argagn che trasforme o codifiche il messaç intun fenomen fisic: il signâl. Il mieç di trasmission, par sô nature fisiche, probabilmentri modifiche o degrade il signâl in tal troi dal trasmetidôr al ricevidôr. Il ricevidôr al a un mecanisim bon di redimi il messaç, dentri un ciertun limit di degradation dal signâl. Des voltis, il ricevidôr finâl e je il voli uman e/o l'oreli (o in cualchi câs estrem altri argagns sensoriâls) e il riscat dal messaç e je fât dal cerviel.
La telecomunicazion pues jessi pont-a-pont, pont-a-multipont o "a ploe", che je une forme particolâr di pont-a-multipont ch'al va dome dal trasmetidôr ai ricevidôrs.


text:
Cetant usât, il Citòs, a vê la cudule in viste cu lis braghessis jù cuasi fin al agâr che, par solit, nol sintive mai frêt. Cheste volte, invezit, al jere diferent, un frêt crût e un lusôr inceant che no lu molave: il malstâ lu faseve çavariâ tant che un frut cu la fiere a sbreghe, ma la sô ghitare, la sô “femine musicale” plui ecitante, chê no e po no, no la varès lassade lâ nancje par nuie. Si spietave di sintî la vôs di sô mari che i businave che un zovin nol pâr nuie bon a fâ viodi l’agâr dal cûl e za si parecjave a fâle tasê cul so “molimi la anime” . Però chest nol jere il nasebon de stue di sô mari, no jerin lis piastrelis di crep, la cudule i dulive fintremai e si visà de bissebove che lu veve çupât fin adalt, anzit ju veve çupâts, lui, la chitare e il Polente… Ancje il Polente, un tic vaiulint e cetant porconant, al jere dongje di lui e al bramave di sintî vôs di cjase, di famee, fintremai dal barist, di cualsisei pur di lâ fûr di chel inceament. Almancul a jerin cussients e al jere za alc: chel che al podeve sameâ il paviment dal puest indulà che si cjatavin distirâts il Citòs, la ghitare e il Polente, di bot al scomençà a dâ fûr frasis in lenghis forestis, un sflorî di letaris come se i martieluts di une machine di scrivi invisibile lis metessin adun. Se sul inglês lui al lave ben di comprendonio, pal Polente invezit al jere arap. Daspò il vie cul inglês i martiei invisibii a baterin frasis in francês, in rus e in arabic. Al veve nasât ce che chel mont di inceament al voleve di lôr doi ma, pensantji parsore e cence pôre, al jere parecjât a fâ la sô cuintrimosse. Imbraçade la so “femine musicale” al partì cul so repertori discjamant i tocs da “Lis conseguenzis dal deliri”, dulà che poesie e blues a contin di cetancj problemis che a vivìn inte Basse furlane e no dome alì. La machine invisibile, cidine par dut il timp de musiche, fermade la sunade, e jemplâ il paviment di une slavine di ponts interogatîfs. Il Polente nol jere restât di bant e, une volte sparîts i ponts interogatîfs, al scomençà a dissegnâ cul penarel neri a ponte gruesse, simpri presint intes sôs sachetis, un biel arbul di agace cun dongje une ‘A’ une vore bocone, po dopo un bussulot cuntune ‘B’ ancje chê bocone e… cuant che al jere daûr a scomençâ un cjôt cu la C simpri bocone, di bot la machine invisibile e de di volte sparant ponts interogatîfs par ogni cjanton di chel paviment inceant che si vierzè in doi tant che un trabuchel. A colarin, il Citòs cu la ghitare strente jenfri i braçs e il Polente, propit suntune mede di forment e, riduçant a lerin viers la cjase dal Citòs. Le vevin petade biele ai UFO che si pensavin di çupâi il çurviel cundute la lôr musiche e poesie e invezit, bulos il Citòs, il Polente e la ghitare ju àn mandâts in bale dome cu la prime lezion di Lenghe Furlane!!!
di Barbara Battel
#790


text:
#02 – Il savon di Arturo Mi clami Arturo e o fâs l’inventôr. Sissignôr: inventore. La prime invenzion le ai vendude tancj agns indaûr al Comun di Mortean, un imprest par lis mierdis dai cjans, che al spant un prodot ecologjic in maniere che no si tachin sot des scarpis. Cualchi timp daspò, cu lis machinis che a corevin [...]
Tag: Corse Curte
#01 – Il pestel Dentri inta Capele Sistine, cul nâs par aiar, no finìs di scaturîmi devant di tante bielece. O met i voi su la parêt sud. – Mosè – mi cibiscje une vos sutile li dongje – Perugino e Botticelli – e zonte. Mi volti par disi graciis, ma nol è nissun. O ben: e je tante int [...]
O sin tarts di un pâr di dîs, ma ancje la zurie e à cualchi impegn, ogni tant, e nus perdonarês pe spiete. Cun dut di chest, o savìn ancje che la classifiche e je impuartante fin a un ciert pont, stant che il biel de nestre Corsecurte al è soredut chel di viodi e lei contis e vê il [...]
E velis ca, lis contis in gare par il mês di Avost, a teme amont. Us visin che o cjaparês i ponts dâts ae conte, a seconde de classifiche finâl, che chê cun plui votos e cjape 5 ponte e la seconde 3 e che se o vês di jessi intal fantacorsecurte visaitsi la firme. Il ros e il neri [...]
#19 – La Paloma Gaucha Le stofe blancje dal bleon che e veve puartât di cjase sô si slargjà tant che alis di uciel, e jere une biele matine soreglade e la frute, Carolina, e volè rompi lis regulis de fisiche e svolâ cun chestis alis costruidis in maniere precarie. Jê e jere la plui piçule di vot fradis e [...]
#17 – La ore plui biele — Ben cjalait! Cheste volte o pues dî che o ai sielt pardabon un biel orari pe robarie! Ducj a pensin che i laris a lavoredin vie pe gnot, tal scûr, cuant che chei altris a duarmin. Parcè? Vonde chest lûc comun, chest preconcet. E scusait se cumò mi sbrochi! Un lari nol è [...]
#15 – Amont sul Lemit Tornânt di un gjite, Zuan, Gjonde e Marte a si cjatin a Puart, citât cetant lontan di Palme ma lûc di origjin dai parincj di Zuan, che a nol piert timp a contâ che il Nievo le veve clamade “Piçule Vignesie”. Jentrânt de puarte di San Zuan, a passin sot dai puartis che a metin [...]
#15 – Tormenton estîf “Stasera mi butto” al berlave Rocky Roberts tal juke-box sul puarti di grisiolis de splaze e lui, sentât sul muret in face al mâr, i veve domandât sot vôs: – Vuelistu jessi la mê morose? – No sai – i veve rispuindût jê. No saveve nancje jê ce che no saveve: e veve dome cuindis agns [...]
#14 – Une Punto blancje La machine e someave lâ di bessole, cuasi sbrissant sul asfalt in chê sere di Lui. Il cjalt morestât di une brise frescje al faseve inamorâ i crots e sgrasaiâ lis cialis intune cjante infinide. L’Istât al voleve za tacâ a finî. Ce pinsîrs di fâ e ce stupide jê a pierdi timp a cuistionâ [...]
#13 – Imbrunî… ment Le sintistu, no mo?, …come cui?… la Franci!… jê e stâ a scoltâmi come al solit… le sint a scoltâmi dute la zornade, cuant che o soi tal ort o sint che mi cjale a traviers lis fueis dal platin… o le sint cjalâmi cui siei voi di strie… e no crôt a nuie di ce [...]
#12 – L’amont e la vite O soi chi che o cjali dal puiûl intant che il soreli al va vie planc planchin viers l‘orizont. E come che al va vie al cambie di colôr e la lûs dal cîl in un amont biel al spiete che il soreli al torni a jevâsi cun fuarce, cul prin lusôr de buinore. [...]
#10 – Ripristinamont Di plui di vincj agns che la sience e podeve predî la ore juste che ogni un al sarès lât in chel altri mont. E veve rivât pardabon a strolegâ il dì e la ore precise di studament e fin cumò no veve falât nancje une volte. Daûr di ogni nassince, par leç, si scugnive informâ e [...]


text:
Peste Nere
Cu la peraule Peste Nere o ancje Muart Nere,si fevele de epidemie che ,jefri dal 1347 al 1352,al a corût ator di dute l' Europe copant amancul un tiarç de popolazion dal continent.Si sa che ancje te Asie e tal Orient son rivadis epidemiis compagnîs,fasint pensâ a une epidemie di puartade mondiâl.
Si sa che,pui o mancul,le popolazion de Europe jere ae epoche,atôr di 75-80 milions.Le peste nere a fât 25-30 milions di muarts. In te Etât di Mieç jere doprade le peraule grande pestilence .Scritôrs danês e svedês forin i prins a doprâ le peraule muart nere (mors atra sarês a dî muart sbalsamade).Le peraule Nere e je stade zontade par spiegâ lis suferencis e il terôr di cheste epidemie in tal 1347-53.
In tal 1832 il miedi todesc J.F.K Hecker cjape cheste definizion in un sô articul parsore le epidemie di peste dal 1347-53 clamât La Muart nere,publicât tal periodi di une epidemie di colere.Cheste definizion,alore ,je stade une vore doprade.Lis peraulis Black Death e Schwartzer Tod forin dopradis,sore dut in tes bandis dula' si fevele inglês e todesc par intindi le epidemie d peste dal XIV secul.
Le peste je causade dal bateri Yersinia pestis trasmitude al om traviers des pulçs des surîs e des pantianis.


text:
Soraps
I soraps (a voltis ancje sorps) a son un grop uman de Gjermanie orientâl, che al fevele il sorap, une lenghe sclave ocidentâl, che e je dongje al cec, al slovac, al polac e al kashubian.
Storie[cambie | modifiche il codiç]
La storie dai soraps in Gjermanie e scomence al inizi dal VI secul cun lis invasions barbarichis. La recession de lenghe e scomence dal XII secul, cuant che a rivarin contadins gjemanics des Flandris, de Turingjie e de Franconie, e intant la popolazion locâl vignive decimade des variis vueris e incursions.
I soraps a jerin cun di plui intune posizion di sotanance rispiet ai todescs, come che si pues viodi intal Sachsenspiegel e in altris documents. Plui indevant al fo ancje proibît l'ûs de lenghe sorabe: intal 1293 un tribunâl al proibî di doprâlu a Bernburg (Saale), tal 1327 a Altenburg, Zwickau e Lipsie, intal 1424 a Meissen. Intant l'acès a tantis corporazions di citâts di chê aree al jere reservât dome a int di origjin todescje/gjermaniche.
I nuclis dai Milzener e Lusizer (lusazians), dôs des plui o mancul 20 tribùs sorabis che a ocupavin il teritori de atuâl Lusazie, a forin relativementri pôc tocjâts de imigrazion todescje e des proibizions. Di conseguence, la lenghe e fo puartade indevant e il numar di fevelants al rivà fintremai 300.000 intal XVII secul.
Il test sorap plui antic che al è rivât fin ai timps modernis al è il Budissiner Bürgereid (jurament de citadinance di Bautzen/Budysin), che al fo scrit inte prime metât dal XVI secul.
Minorance nazionâl[cambie | modifiche il codiç]
La bandiere dai sclâfs di Gjermanie e fo doprade pe prime volte intal 1842 cuant che e fo tirade su inte citât di Lohsa (todesc Hoyerswerda, intal distret de Lusazie superiôr o Oberlausitz), ancje se l'ordin atuâl dai colôrs al fo stabilît definitivamentri dome ai 23 di Març dal 1848, tal congrès pansclâf di Praghe.
Ai 1 di Zenâr dal 1919 e fo proclamade la republiche Sorabe-Lusazie, che e doprave la bandiere nazionâl sorabe, ma che e fo prest sconfite e eliminade.
La bandiere e fo doprade cence regolis fintremai il 1935, cuant che fo proibide dal regjim. E fo alçade di gnûf ai 17 di Mai dal 1945, cuant che i rus a ocuparin la Gjermanie. Cun la creazion intal 1948 de Republiche Democratiche Todescje, la minorance sorabe e fo ricognossude, e ancje se la bandiere no fo nomenade inte legjislazion statâl, e fo acetade uficialmentri intai distrets (Bezirke) di Cottbus e Dresde inte regjon de Lusazie (e in cheste ultime il sorap e jere ancje lenghe uficiâl). Intal 1990, cun la riunificazion todescje, la bandiere sorabe e fo includude intes costituzions dai gnûfs stâts federâi dal Brandeburc e de Sassonie; in cheste ultime al è ancje regolât il scût nazionâl sorap.
Vuê i soraps a son plui o mancul 40 mil soraps inte Sassonie e 20 mil intal Brandeburc (clamâts ancje wenden); di chescj, plui o mancul la metât e fevele il sorap, rispetivementri obersorbisch o alt sorap e nierdersorbisch o bas sorap o wenden, che a voltis a son consideradis lenghis difarentis.
I soraps a àn la lôr culture, lenghe, stampe, scuelis e organizazions politichis. La principâl organizazion si clame Domowina (ven a stâi "Il nestri paîs" par sorap), ative inte Lusazie (Lausitz); i soraps a clamin il lôr paîs Serbska (Paîs dai sorabs), di no confondi cun Serpska (Paîs dai serps).


text:
Scomençant dal an scolastic 2020-‘21, i scuelârs austriacs a podaressin vê ben vot dîs di vacancis inte Sierade, ven a stâi dai 26 di Otubar – fieste nazionâl austriache – ai 2 di Novembar. Di chê altre bande a vignaressin gjavâts doi martars: chel daspò di Pasche Maiôr e chel di Pasche di Rosis, e cun di plui un altri pâr di dîs di vacance, che in dì di vuê a son a disposizion di scuelis e regjons. Insom insom – stant al ministri de istruzion – lis zornadis reâls di scuele no mudaressin. Il sisteme scolastic austriac al met in cont dut câs un sisteme di vacancis diferent di chel talian, cuntune distribuzion plui ecuilibrade dulinvie dal an scolastic, tant che lis vacancis di Istât a durin 6 setemanis. Dut chest, parie cu la gnove interuzion metude dentri inte Sierade, al ven motivât cu la dibisugne dai arlêfs di gjoldi di une polse dopo i prins doi mês di scuele, che a saressin cetant pesants. Cussì, i scuelârs austriacs si zovaressin di une polse avonde lungje ogni doi mês sù par jù (vacancis de Sierade, vacancis di Nadâl, vacancis di Fevrâr e vacancis di Pasche). Dut chest al judarès a cjapâ sù miôr i contignûts scolastics, sparagnant cussì ai arlêfs i sbassaments di rindiment dal nestri sisteme.
Par dî il vêr nol sarès nuie di gnûf in cheste propueste, fale che e à motivazions diferentis. Bisugne marcâ che chestis vacancis a esistin bielzà, ma a colin dentri in chês zornadis di polse scolastiche che si disin “autonomis”, par vie che a vegnin decidudis di ognidune des scuelis o des regjons, e chest fat al pues causionâ cualchi fastidi aes fameis che a àn fîs di etâts diferentis: seial par inmaneâ un viaç o ancje dome par stâur daûr. Intal mût che o vin dit, lis polsis de scuele a deventaressin compagnis par dutis lis scuelis e su dut il teritori nazionâl.
Cheste polse de Sierade e esisteve za par vieri (visìnsi che l’oblic scolastic al à scomençât une vore prin che in Italie) e cualchi regjon le à metude in vore za plui di dîs agns fa. Une volte, le clamavin intun mût che al sclarive ben il concet, o ben “Kartoffelferien” (lis vacancis des patatis), par vie che al jere il moment che si cjapavin sù lis patatis, cuant che lis fameis a vevin bisugne ancje dal jutori dai canais. In reson de gnove propueste, in plui che la gjonde di cetantis schiriis di canais, si cjaparessin dentri une vore di interès economics avonde pençs, massime intal cjamp dal turisim. Cun di fat, si darès fuarce a di un moviment turistic inte stagjon sclagne, ma al è vêr ancje che al sarès vuastât il setôr dal turisim che si invie intes vacancis di Pasche Maiôr e di Pasche di Mai, santissimadis di là des monts. Par nô furlans e larès salacor un pôc miôr, viodût ce che al sucêt a Grau, ma soredut a Lignan, inte fin di setemane de Pasche di Mai. Dut câs, il setôr dai albiercs al sarès content di cheste propueste, lassant stâ, però, lis fiestis tradizionâls des dôs Paschis, gjavant salacor cualchi zornade aes vacancis autonomis: in chest mût si rivarès a contentâ ducj.
Ore presint, al Ministeri de Istruzion si sta fevelant in mût ferbint sul fat di scurtâ lis vacancis estivis di 6 a 4 setemanis. A chest, i fasin cuintri tancj di lôr par vie che il periodi des vacancis estivis si doprilu pal praticantât dai scuelârs e che al dure sù par jù 4 setemanis. In reson di chest, ai frutats no ur restaressin plui lis 2 setemanis di gjoldilis in libertât. Se o podessin ribaltâ dut chest su la Italie, cetancj gjenitôrs che a saressin plui contents, e no varessin plui di fâ marculis par lâ di buride di un centri estîf a di chel altri, e ce tancj vons e basavons che a podaressin gjoldisi miôr la pension!
E cuissà nuie che ae nestre economie turistiche no i rivàs une pocade in plui. ❚
Barbara Cinausero


text:
Ai 7 di Dicembar, forsit te ultime ocasion publiche che si à vût di incuintrâlu, Marzi Strassolt al jere a manifestâ cun chei dai Comitâts pal referendum consultîf par dâi ae Regjon une organizazion cun dôs Provinciis, Friûl e Triest.
Su lis pagjinis dal setemanâl online di Identitât e inovazion, la socie che al à metût in pins, Strassolt al à motivât in plui ocasions il parcè di cheste sielte e, seont lui, di cheste necessitât.
In cheste ete al viodeve doi grancj impegns che i saressin tocjâts a un moviment autonomistic: «Il prin, garantî la tutele de autonomie speciâl concedude ae nestre regjon e a altris cuatri», une autonomie che e cor «pericui grâfs». Il secont, chel «di garantî plene autonomie ae comunitât furlane che e à di liberâsi dai condizionaments di chê risultive di snaturalizazion de sô identitât costituide de citât di Triest».
La bataie pes dôs provinciis autonomis dal Friûl e di Triest e jere «un element strategjic pe identitât e pal svilup de comunitât furlane». Te vision di Identitât e Inovazion, che Strassolt al jere il so president, «cinc cuistions di fonde a podaressin cjatâ soluzion se il centri di decision politic aministratîf al fos puartât in Friûl». Chestis cuistions a rivuardin «la lenghe, la Universitât dal Friûl, la politiche economiche, il svilup de mont e des minorancis linguistichis». Cantins che no son tai interès e tes atenzions di Triest, che al à simpri frenât esigjencis tant lontanis de sô culture e de sô economie.
Inte vision di Strassolt «la separazion dal Friûl di Triest e puartarès grandis oportunitâts par dutis dôs lis realtâts». No une operazion cuintri, ma a pro «di doi teritoris che a puedin cussì liberâ tantis energjiis, cence plui condizionaments l’un su chel altri».
Ae coerence ideâl di Strassolt i à rindût merit ancje la presidente de Regjon, Debora Serracchiani. «Ancje se no ai mai condividude la sô vision di une Regjon dividude in dôs Provinciis, o vuei ricognossi la coerence e la costance che al à vût tal puartâ indevant la sô bataie».
«Al è stât un om di popul ancje se al jere nobil», al à considerât il president de Provincie di Udin Pieri Fontanin. «Un om coerent – al à zontât – che al à simpri lotât pe incressite dal Friûl, par difindilu e par valorizâlu tai confronts di Triest». ❚ ✒A.L.
La bataie par une gnove Regjon e i coments. Fontanini: «Un om di popul ancje se nobil»............
Ai 7 di Dicembar, forsit te ultime ocasion publiche che si à vût di incuintrâlu, Marzi Strassolt al jere a manifestâ cun chei dai Comitâts pal referendum consultîf par dâi ae Regjon une organizazion cun dôs Provinciis, Friûl e Triest.


text:
Fin tai agns Otante, tal paîs e rivave tante int,
ancje dal forest, par scoltâ, balâ
e passâ moments di ligrie cul innomenât tercet
E je une fieste par ducj. Par ricuardâ, par mantignî vive e par puartâ indevant une tradizion che e je tacade tor la fin dai agns Sessante e che e je lade vie drete fin te metât dai agns Otante. Cuant che a Cleulis, tal storic Bar Pakai, si riunive tante int di Cjargne, de furlanie e dal forest, fintremai de Austrie. Ogni domenie, par scoltâ, par balâ e par passâ moments di grande ligrie cul armonicist Amato Matiz, il lironist Gjenesi Puntel, il ghitarist Paolo Morocutti e il cjantant Stefano Paletti. Il Trio Pakai. Un grup mitic di musiciscj che ancje vuê al met dacuardi gjenerazions su gjenerazions, tant amât che al è. Sedi di bande di chei no plui zovins – che a àn cognossût il Trio di persone -, sedi dai zovins che a sunin cun tante passion ancjemò cumò lis lôr melodiis.
Pal Trio e pai lôr storics amîs, tant che la armoniciste Cecilia Boschetti, leader dal “Trio Cecilia”, e tancj altris sunadôrs furlans plui o mancul cognossûts, la associazion “Giovins Cjanterins di Cleulas” insiemi al circul culturâl “La Dalbide” di Çurçuvint, e met adun ancje chest an l’incuintri “Une domenie in ligrie cun Pakai e amîs”, domenie ai 30 di Setembar tal Bar Pakai di Cleulis. A son invidâts a partecipâ sunadôrs di armoniche, ghitare, liron, cjantants, musiciscj di ogni sorte, balarins, amants dal folk cjargnel e de musiche di tradizion. Zovins e mancul zovins, soliscj e grups musicâi, inte volontât apont di meti insiemi lis esperiencis dai veterans cu lis passions dai zovins viers lis usancis de musiche in Cjargne. Par creâ un leam fuart che al permeti la continuazion di pratichis che a meretin di restâ vivis e vivarosis. Par partecipâ ae domenie pakaiane – la iscrizion e je gratuite e a ducj i musiciscj ur vignarà ufiert di mangjâ e di bevi – al baste scrivi une mail a giovinscjanterins@gmail.com o telefonâ al 3383365160, dentri di vinars ai 29 di Setembar, dant lis specifichis dal numar dai components e dal strument sunât.
Si balarà, si ridarà, si sunarà, si mangjarà e bevarà insiemi. Un event di no pierdi, une ocasion par passâ un bon moment cui elements vîfs dal Trio e ducj i lôr amîs: Stefano Paletti che al à simpri une biele vôs, Ennio del Fabro che al à sostituît diviersis voltis Pakai ae armoniche e Paolo Morocutti, storic ghitarist dal grup e autôr dal Trio, tant che la plui part des musichis e des peraulis dai lôr tocs, aromai cence timp, lis à scritis lui. Pe ocasion, al pâr che Paolo al veti la idee di presentâ lis sôs ultimis composizions: “Fischiosauro” e “Mari”, a cuarantedoi agns dai siei prins lavôrs, come “Lignan”. Tal tendon de plaçute Pakai, al sarà ancje pussibil mangjâ i plats plui gjenuins de cusine cjargnele, come i cetant bogns cjarsons di Cleulis.
Il progjet “Une Domenie in ligrie cun Pakai e amîs”, al vûl jessi un moment di grande condivision umane e artistiche, dulà che ducj a puedin esprimisi, tal non dal storic tercet che al à fat balâ e sumiâ une epoche. Une scuadre, il Trio Pakai, che e à zirât dut il Friûl, mieze Europe, la Afriche, la Americhe, la Argjentine, inventôrs di un mût di fâ musiche sclet, onest, fiestôs, imprevedibil, tai Fogolârs Furlans, intes sagris, tai matrimonis, dapardut e in ogni ocasion. Continuìn cheste biele usance. ❚
Alessio Screm


text:
“La idee a nas 50 agns fa – al dîs Mario Gollino, un dai fondadôrs da aziende di ondulâts e imbaladuris “Scatolificio 4S” – in pratiche par câs: insiemi cuntun amì che o jerin daûr a lâ a Triest, si discuteve cemût mai che in chestis dôs grandis valadis (Cjargne e Cjanâl dal Fier) nol jere nuie. Lant a Triest o sin passâts devant di une fabriche indulà che a discjamavin cartons: e jere la aziende “Scatolificio Goriziano”. “Ve mo, lis scjatulis o podaressin fâ!” Cuant che o sin tornâts indaûr si sin fermâts a bevi un tai te ostarie e o vin butade fûr cheste idee. Inte ostarie a jerin in doi, e a àn dit “O partecipin ancje nô! Cussì in 4 o fasìn 4 scjatulis. Doman o tachìn a interessâsi.” Altri che analisis di marcjât: par câs o vin sielt un setôr che nol jere gran svilupât; fin in chê volte no si inscjatolave nuie, si leve al marcjât cu la sporte! La imbaladure e lis scjatulis a son vignudis cui americans cuant che a àn tacât a mandâ ca robe dentri tes scjatulis, e duncje al jere un prodot gnûf e in grande espansion.”
◆ Vuê la aziende e je in stât di fâ scjatulis di ogni gjenar e di ogni dimension: chê plui grande a è di 6,6 metris e chê plui piçule e je cuasi come chê dai fulminants.
La machine che e fâs il carton e je une rotative come chê che si cjate te cjartiere di Tumieç, largje 2,5 metris, che e fâs 80 km di carton ogni turni; stant che i turnis a son trê, a si produsin cirche 240-250 km di carton in dì.
◆ A Cjargne al è nassût il prin stabiliment, e li si cjate ancjemò a vuê la sede legâl de aziende. Tal timp a ‘nt son rivâts altris: doi a Vilès e un a Cormons, ancje se chescj a lavorin cuasi dome par Ikea. “Dopo, o vin une fabriche in Ongjarie, ma nô o vin un cuote di minorance (40%). – al conte Mario Gollino – Tai agns, la aziende e je cressude. Tal ’80 al è muart un di chei cuatri socis. Tal ’82 o vin comprât la aziende “Scatolificio Goriziano”. Tal ’88 un fûc nus à brusâts 36.000 cuintâi di cjarte, ma o vin rivât a salvâ lis machinis. Tai agns ‘90, cul colâ dal mûr di Berlin, si son vierts i paîs dal Est: o sin partîts a viodi i marcjâts di là vie… Al someave che al fos ogni ben di Diu. O ai visitât ogni fabriche di Ongjarie, Romanie, Polonie, Cechie, Bulgarie: il sisteme comunist al faseve sù une fabriche daûr di une machine, ma al jere un altri mont. O vin tacât a lavorâ ancje in Slovenie.
◆ Dopo o soi lât bande Ovest, o ai comprade une fabriche a Verbania di 31.000 metris cuadris. Mi soi dit: “Al è facil: o cjapìn il model che o vin in Friûl e lu puartìn là jù, e cussì al funzione”. Ma no vin rivât a insedâ il sisteme di lavorâ furlan, là! E cussì, o ai vendude la fabriche. O vin provât a lavorâ ancje cui spagnûi, ma no si leve dacuardi: a smiravin masse in alt!”
◆ Vuê la aziende e à cirche 260 dipendents e tra chescj tancj cjargnei: “Il nestri prodot lu fasìn dome nô – al dîs Gollino –. Un che al ven a vore chi al à di imparâ cemût lavorâ, e duncje o fasìn une cierte selezion fra nô e chei des societâts di interinâi. Cui che al jentre achì al à di passâ i diviers nivei, soredut umans (o tignìn un grum ae maniere di compuartâsi): un responsabil al devente responsabil pes sôs competencis, no parcè che al vose come un mat par fâsi rispietâ! Tal timp a son jentrâts ancje i miei fîs: Stefano, che al è il responsabil dal stabiliment di Cjargne, e Federico che al è a cjâf di chel di Vilès.”
◆ Stefano al à tacât tal ’88, e al conte: “Finide la scuele, o ai scomençât a jentrâ subit te gnove iniziative di gno pari. La mê esperience e je tacade in fabriche come ducj chei che a jentrin achì! Une maniere par cognossi il lavôr de base, sui machinaris. Graciis ae dinamicitât de aziende, il gno rûl al à simpri cambiât: di operari, planc planchin o soi rivât a lavorâ in ufici. Dal 2013 o soi tornât dongje di Vilès e o soi a Cjargne. Al jere un stabiliment un pôc restât indaûr tal so percors e duncje o ai tacât a rivisitâ un pôc chest stabiliment che al veve bisugne di jessi rinovât.”
◆ Ogni an, la Aziende e assegne aes realtâts dal teritori contribûts par cualchi desene di miâr di euros. “In ocasion dal Cincuantesim de aziende – al conte Mario – o vin volût fâ une robe fûr dal normâl: o vin pensât di donâ 300.000 euros, che a son lâts mieçs al Ospedâl di Tumieç (li che a son stâts comprâts trê machinaris destinâts a trê reparts diferents), une part al progjet dai mosaics di Çurçuvint, une part al Museu di Tumieç, e une ae glesie di Sant Roc di Glemone.” ❚
50 agns di ativitât de «4S»: interviste a Mario GollinoMarta Vezzi
“La idee a nas 50 agns fa – al dîs Mario Gollino, un dai fondadôrs da aziende di ondulâts e imbaladuris “Scatolificio 4S” – in pratiche par câs: insiemi cuntun amì che o jerin daûr a lâ a Triest, si discuteve cemût mai che in chestis dôs grandis valadis (Cjargne e Cjanâl dal Fier) nol jere nuie. Lant a Triest o sin passâts devant di une fabriche indulà che a discjamavin cartons: e jere la aziende “Scatolificio Goriziano”. “Ve mo, lis scjatulis o podaressin fâ!” Cuant che o sin tornâts indaûr si sin fermâts a bevi un tai te ostarie e o vin butade fûr cheste idee. Inte ostarie a jerin in doi, e a àn dit “O partecipin ancje nô! Cussì in 4 o fasìn 4 scjatulis. Doman o tachìn a interessâsi.” Altri che analisis di marcjât: par câs o vin sielt un setôr che nol jere gran svilupât; fin in chê volte no si inscjatolave nuie, si leve al marcjât cu la sporte! La imbaladure e lis scjatulis a son vignudis cui americans cuant che a àn tacât a mandâ ca robe dentri tes scjatulis, e duncje al jere un prodot gnûf e in grande espansion.”


text:
E svolave Angela, lant daûr dai siei siums di liceâl. Si svicinave aes sperancis dai zovins de sô gjenerazion cu la stesse voie di cognossi e di cambiâ il mont che e veve tal frontâ, cun serietât e passion, i classics latins, la leterature e la storie, intes aulis dal Stellini.
E cjapave la coriere adore la matine, cualchi volte si fermave a studiâ li di Augusto Casasola in plaçâl Cele, masse dongje de sofite di Toni Capuozzo par no restâ inmagade dai viers de beat generation che a vignivin ciclostilâts là in version provinciâl. Che Borc Graçan al fos in cualchi mût une sielte di vite predestinade no si pues savê, ma ciert clamâsi Felice di cognon e jessi a stâ in androne Paradîs nol pues sucedi par câs, se no a une persone che e fâs Angela di non. Cetantis voltis che o vin ridût parsore, cjatantle intant che e montave sù su la sô Mini e jo o saltavi fûr dal garage che, tant par cambiâ, si cjate intune altre des siet andronis di vie Graçan.
I miei contats cun jê dopo de scuele a rimontavin aes primis edizions dal Pali Studentesc, segnadis di ce che al restave dal “moviment” e de sô voie di cambiament culturâl partint de scuele e dai zovins. E ancje i segnâi di chel becâsi vicendevul tra jo che le tacavi pe pocje produzion par furlan al Pali e jê che e rispuindeve ustinade intal no volê fâ dome che la retoriche de marilenghe.
Dopo, il so rûl decisîf inte “riapropriazion” di Pasolini de bande dal Friûl e il gno ricognossii dute la positivitât, complice chê atmosfere magjiche dai Colonos dulà che lis diferencis a deventin dialetiche dal fâ. Ma cuasi a slontanâ la vecjaie e lis sôs magagnis, al jere stât propri il ’68 a viodinus dibati insiemi l’Istât passât, intun mût di dialogâ public, ma tra nô cifrât in maniere intime, par musis e fats cognossûts in chei agns. Dopo, ancjemò un invît, l’Invier passât, par une gnove iniziative in citât intune vision de vite culturâl divierse dai circuits uficiâi: une piçule stanzie che vuê mi vise une vecjo cjast. I ultins incuintris in ocasion de presentazion des listis pal Pat. E JERE ENTUSIASTE pe sielte di Avoledo di candidâsi, ma in gjenerâl par cheste gnove propueste. I risultâts no ju à viodûts, ma o soi sigûr che cualchidun jai à comunicâts. E jê, ju ur à dât acet cuntune bocje di ridi des sôs.
di Dree Valcic


text:
Nol è un mâl che nol sedi ancje un ben. Il fat che il guvier Letta al sedi colât e che Renzi al vedi decidût di zuiâ di azart, riscjant dut cence passâ pes elezions, al pues evitâ che il passaç di Sapade al Friûl si torni a impantanâ. Lu crodin ancje i components dal Comitât sapadin che al sta puartant indenant la bataie che – lu ricuardìn – tal mês di Dicembar passât, in gracie di dôs senatoris, Isabella De Monte dal Pd e Raffaella Bellot de Leghe, e à viodût la Comission bicamerâl pai Afârs Costituzionâi votâ a favôr dal passaç di regjon pal comun dal Cjadovri midiant di une leç ordenarie, e duncje in maniere plui rapide rispiet a ce che e previodarès une leç costituzionâl. Al sarès impuartant però, cumò che la cuistion e je ancjemò cjalde, che la presidente Serracchiani, cun dute la sô visibilitât, e salti fûr diretementri a sostignî i sapadins. “Nô o vin metût il balon su pal dischet – al spieghe Alessandro Mauro, puartevôs dal Comitât – , cumò il rigôr in puarte lu pues tirâ dome la Regjon Friûl Vignesie Julie”.
In fat, se la leç e je stade incancarade tal so just iter parlamentâr, cumò e je cuistion di sburtâ tes aulis dal Senât par fâ passâ il proviodiment in maniere definitive che, câs plui unic che râr, al à za otignût la aprovazion in sede deliberant de comission. Par chest, al sarès determinant che la Regjon, midiant magari ancje dai siei uficis di rapresentance a Rome, si fasi valê pardabon.
Intant, ancje a Sapade in Primevere si larà a votâ pal rinovament dal Consei Comunâl e, propit in viste di chest apontament, il Comitât si sta movint par fâ cjapâ ai candidats sindics une posizion nete pal passaç di regjon ma ancje par jessi presints cun candidâts conseîrs trasversâi aes listis, che une volte elets a continuaran a puartâ indenant il percors di rientri in Friûl. E po dopo, l’auspici di ducj al è che i rapuarts cui comuns de Cjargne, soredut chei de Val dal Dean, si strenzin simpri di plui, tacant magari cul rinfuarçâ la colaborazion pes pistis di schi. ❚
Il Cjargnel
VIERS IL FRIÛL. Sapade e torne a cjase............
Nol è un mâl che nol sedi ancje un ben. Il fat che il guvier Letta al sedi colât e che Renzi al vedi decidût di zuiâ di azart, riscjant dut cence passâ pes elezions, al pues evitâ che il passaç di Sapade al Friûl si torni a impantanâ. Lu crodin ancje i components dal Comitât sapadin che al sta puartant indenant la bataie che – lu ricuardìn – tal mês di Dicembar passât, in gracie di dôs senatoris, Isabella De Monte dal Pd e Raffaella Bellot de Leghe, e à viodût la Comission bicamerâl pai Afârs Costituzionâi votâ a favôr dal passaç di regjon pal comun dal Cjadovri midiant di une leç ordenarie, e duncje in maniere plui rapide rispiet a ce che e previodarès une leç costituzionâl. Al sarès impuartant però, cumò che la cuistion e je ancjemò cjalde, che la presidente Serracchiani, cun dute la sô visibilitât, e salti fûr diretementri a sostignî i sapadins. “Nô o vin metût il balon su pal dischet – al spieghe Alessandro Mauro, puartevôs dal Comitât – , cumò il rigôr in puarte lu pues tirâ dome la Regjon Friûl Vignesie Julie”.


text:
Omp
L'om, tal sens di specie umane, al è un mamifar bipet. Il non sientific dal om al è Homo sapiens sapiens. E je une specie che si è sparniçade in ducj i continents dal planet Tiere, e - par periodis curts di timp - ancje tal spazi, tes cussì clamadis stazions spaziâls. La popolazion totâl e je di cuasi 8 miliarts di individuis.
L'om al à un cerviel ben disvilupât, bon di produsi resonaments e di comunicâ cui altris individuis graciis al lengaç. Al è ancje un animâl sociâl, che al si da dongje in grups par cooperâ e par competi.
I oms a manifestin il desideri di capî e influençâ il mont difûr, cirint di comprendi, spiegâ e manipolâ i fenomens naturâi midiant de sience, filosofie, mitologje e religjon. Cheste curiositât naturâl e à puartât al disvilup di instruments e abilitâts avanzadis; i oms a son la uniche specie ancjemò vivente che e dopre il fûc, e cusine il mangjâ, e met sù vistîts, e e dopre plusoris altris tecnologjis.


text:
Mê madone Rine e veve tal pulinâr cuatri gjalinis che a fasevin l’ûf ogni dì e jê e jere dute contente di lôr. Cuant che e lave a puartâi di mangjâ po, ur tabaiave come se a fossin stadis sôs fiis. Lis gjalinis al someave che i rispuindessin cuntun “Coo, cooo!” e forsit Rine e rivave a capî ce che i disevin. ”A son propit bielis!” e pensave Rine a viodilis a becotâ cussì contentis, e e tornave in cjase simpri cun muse di ridi.
Une biele dì une gjaline, la rosse, plui par pegrece che par mâlstâ, no fâs l’ûf. Rine plui di tant no fâs câs, sigure che il dì dopo e varès cjatât di gnûf cuatri ûfs.
Ven a stâi che ae rosse, che e veve cjapât gust a no fâ l’ûf, i ven naturâl di continuâ la polse, e lis altris trê gjalinis, invidiosis a viodi la rosse che e mangjave cence lavorâ, a pensin ben di metisi in polse ancje lôr e cussì a fermin di fâ ûfs.
Te matine dopo, a viodi la cove vueide, Rine sul moment e pense che forsit al jere alc te mangjative e cussì, par sigurece e nete ben la fersorie li che ur bute il mangjâ, sperant che al zovi. Cheste volte Rine, butât il mangjâ, no si ferme a tabaiâ cun lôr e e torne in cjase rugnant. Lis gjalinis cence nancje voltâsi, a tachin a becotâ come simpri, legris e convintis che mangjâ cence lavorâ al è plui biel.
Tal indoman, viodint la cove ancjemò vueide, a Rine i ven su il fum e e sbroche: “Brutis porchis, se no tornais a fâ i ûfs us tiri il cuel e us met in padiele!”.
Lis gjalinis, cul cjâf bas a tasin; no vevin mai viodût Rine cussì inrabiade e a sintî tabaiâ di padiele po a sintin un tic di frêt ju pe schene.
Te matine dopo inte cove a jerin di gnûf cuatri ûfs.
di Pauli Jacuz


text:
Partide: Tîrs plaçâts e events speciâi
In chest capitul o larin plui tal detai di doi aspiets impuartants de partide: cemût segnâ su tîrs plaçâts e ce che tu puedis vuadagnâ dai "events speciâi" (e altris events de partide).
Tîrs plaçâts
Cualchidune des tôs azions di atac a deventin une oportunitât su tîr plaçât. Come tal balon reâl, tu puedis vuadagnâ un grum di ponts cun sedi brâf tai tîrs plaçâts. A son doi tips di tîrs plaçâts, direts e indiretis.
Tîrs plaçâts direts
I tîrs plaçâts direts a son i rigôrs e lis punizions diretis. Par segnâ il to tiradôr al à di doprâ la sô abiliât tai tîrs plaçâts par bati il portîr aversari. Cundiplui, il to portîr al dopre la abilitât tai tîrs plaçâts, insieme cun la abilitât paradis, par difindi sui tîrs plaçâts, ma nol pues sedi il to tiradôr.
Tîrs plaçâts indirets
(Chest aspiet al sarà in curt disponibil tes amichevulis, e da Otubar 2008 ancje te partidis oficiâls) I tîrs plaçâts indirets a son lis punizions indiretis, il risultât al dipent dal impegn di dute la scuadre. par atacâ tu dopris la medie di tîrs plaçâts e abilitât di segnâ dai tiei zuiadôrs di moviment (plui un bonus pe abilitât in tîrs plaçâts dal zuiadôr che al tire la punizion).
Par difindi tu dopris la medie de difese e tîrs plaçâts dai tiei zuiadôrs di moviment, e lis abilitâts paradis e tîrs plaçâts dal to portîr (une vore impuartant!)
Events speciâi
Oltri i atacs di base, tu puedis vê ancje "events speciâi" vie pe partide. I events speciâi a vegnin fâs partî da lis carateristichis dai zuiadôrs, specie da lis specialitâts, che fasin deventâ une strategjie a se il componi une scuadre che sedi belançade cun lis specialitâts dai zuiadôrs.
A son doi tips di events speciâi, events di scuadre e events individuâi. La pussibilitât di vê un event speciâl di scuadre e dipent dal possès de bale (se tuâs il55% di possès de bale tu âs ancje il 55% di possibilitât di vê un event speciâl di scuadre).
I events speciâi individuâi a dipendin de specialitâts adi zuiadôrs tal cjamp di zûc. Vê tancj zuiadôrs cun specialitât al pues sedi un vantaç, ma nol baste. Tu âs ancje di vê il zuiadôr just cun la specialitât juste tal puest just par fâ si che un particolâr event speciâl al partidi. Al è impuartant cjatâ il belanç just pe specialitâts de tô scuadre.
Ogni volte che al sucêt un event speciâl intune partide, la pussibilitât di vê un altri event speciâl a diminuis.
Condizions meteo
Cualchi specialitât e je miôr cun ciertis condizions atmosferichis. La prestazion di un zuidôr a ven influençâde de condizions atmosferichis fin dal inizi de partide.
I zuiadôrs Tecnics a vuadagnin il 5% in dutis lis abilitâts cul soreli, ma a pierdin la stesse percentuâl cun la ploie.
I zuiadôrs Potents a vuadagnin il 5% te ploie, e a pierdin il 5% cul soreli.
I zuiadôrs Svelts a pierdin il 5% te ploie e cul soreli.
Cuant che il meteo al influence la prestazion dai zuiadôrs, tu vignarâs informât te cronache de partide, e la valutazion in stelis dal zuiadôr e tignarà cont dal event.
Events di goi
Lis specialitâts (e altris carateristichis dai zuiadôrs) ti puedin fâ vuadagnâ atacs in plui. In plui a ce che al è scrit chi sot, il zuiadôr che al à di trasformâ la azion (il plui de voltis, ma no simpri, il stes che al à creât la azion) al à bisugne de abilitât atac par segnâ in chestis azions.
I zuiadôrs Imprevedibii a puedin doprâ la lôr abilitât tai passaçs par creâ cualchi passaç lunc inspietât se son portîrs, tiercins o difensôrs centrâi, e la lôr abilitât in atac par cjapâ la bale se son centricjampiscj, tacants o alis. Se son zuiadôrs di moviment la lôr imprevedibilitât dibessole a pues ancje creâ oportunitâts di gol. Se un difensôr o centricjampist imprevedibil al à la difese avonde basse, al pues ancje fâ un erôr che al dâ al aversari la oportunitât di segnâ. Di là di dut, une ale o un atacant imprevedibil cun abilitât passaçs avonde basse al pues puartâ confusion te difese, e al pues puartâ a un sfortunât autogol.
Lis alis i centricjampiscj e i atacants Svelts a puedin creâ une oportunitât sfrutânt la lor velocitât. Chest al pues sedi contrastât doprant un zuiadôr difensîf (tiercin o centricjampist) che al sedi ancje lui svelt. Tu varàs ancje un increment te tatiche dal cuntripît par ogni ale, centricjampist o atacant svelt te tô scuadre. L'atacant al pues contrastâ chest efiet cun centricjampiscj centrai, tiercins o difensôrs svelts (dome l'efiet extra al pues sedi anulât, no le abilitât iniziâl de tatiche).
Alis centricjampiscj e atacants b>tecnics a puedin creâ oportunitâts se un difensôr o centricjampist aversari al à la abilitât in cjavade (chest ultim nol covente che al sedi te posizion opueste). Par di plui, ducj i difensôrs e tiercins tecnics ti daran une picjule pussibilitât di creâ un cuintripît al di fûr de tatiche par ogni oportunitât normâl mancjade dal to aversari. Plui alte e je la abilitât passaç dal difensôr, plui alte e sarà la pussibilitât.
Alis cun abilitât passabile in cross a puedin creâ occasions che an di jessi trasformadis di un altre ale, un centricjampist o di un atacant. Se l'altri zuiadôr al è specialist tai colps di cjâf o al à la abilitât atac avonde alte, al varà plui pussibilitâts di segnâ.
Corner: Par segnâ di un corner, tu puedis miorâ lis tôs pussibilitâs fasint tirâ un zuiadôr cun tîrs plaçâts alts e cuntune valutazion alte sui tîrs plaçâts indirets in atac cuintri une valutazion basse sui tîrs plaçâts indirets in difese dal aversari. A son doi tips di corner. Tal prin, plui zuiadôrs di moviment (cence contâ il tiradôr dai tîrs plaçâts) cun cjavade tu âs, e mancul indi à l'aversari, miôr a saran lis pussibilitâts di segnâ. No vê specialiscj di cjâf ti rindarâ une vore debil tal difinditi tai corner, e une vore debil tal segnâ i tiei corner. Tal secont, la pussibilitât di segnâ a dipent de abilitât in atac dal zuiadôr che al ricêf la bale. Ten di ments che i corner e puedin puartâ a un cartelin zâl pe scuadre che atache, ma se il to zuiadôr al è za amonît al starà plui atent, cusì la pussibilitât di cjapâ un altri cartelin zâl e sarà plui basse dal normâl.
Mistîr: Atacants cun mistîr a puedin doprâ il lor mistîr par segnâ. Difensôrs centrâi cun poc mistîr a puedin creâ ocasions in plui pai aversaris.
Strache: i zuiadôrs difensîfs centrâi stracs a puedin fâ erôrs. Se l'atacant aversari nol è ancje lui strac, chest al podaress creâ une ocasion pal aversari.
Altris events te partidis
In partide tu puedis vê altris tîps di events. La pussibilitât di vê chescj events no dipint de fuarce dal centricjamp, duncje lis pussibilitâts no aumentin se tu stâs dominant il centricjamp.
Cuintripîts: Ancje se no tu dopris la tatiche cuintripît tu âs une piçule pussibilitât di partî in cuintripît. Chescj cuintripîts "indipendents de tatiche" no àn bisugne di vê la inferioritât a centricjamp (come che al covente te tatiche). Viôt il cjapitul de tatichis par plui informazions sui cuintripîts.
Tîrs di lontan: Ancje se no tu dopris la tatiche tîrs di lontan tu âs un piçule possibilitât di vê une oportunitât di tîr di lontan. Viôt il cjapitul si lis tatichis par plui informazions sui tîrs di lontan.
Centricjapiscj centrâi Potents, se zuin difensîf (clamâts ancje incuintriscj) si impegnin tal blocâ un atac e robâ bale. Se àn sucès tal pressing, l'atac aversari al ven fermât. Par podê fâlu e àn bisugne de abilitâts difese e resistence.
Atacants Potents, se zuin "normâl" (clamâts ancje pontis) e puedin doprâ il fisic par sfuarçâ une seconde ocasion par tirâ e segnâ daspò che une ocasion normâl pe tô scuadre no je lade dentri. A varàn bisugne ancje di un nivel adat di regjie e atac par rivâ a fâlu. Ten di ments che il lôr fisic al pues puartâ ancje a un cartelin zâl; dut câs se un zuiadôr al à za cjapât un cartelin, al starà une vore plui atent in chestis situazions.
Tu saràs sogjet a une penalitât di soreafolament se tu dopris doi o trê zuiadôrs cun la stesse cumbinazion di specialitât e posizion, di chescj tips: Atacants tecnics difensîfs, atacants potents normâi e centricjampiscj centrâi difensîfs. Se tu dopris doi zuiadôrs dal stès tip tu varâs une penalitât sul lôr contribût (4% ognun). Se tu 'n dopris trê, l'efiet al sarà plui grant (7.5% ognun).


text:
Come che o savês, joibe stade, ai 16 di Jugn, si è davuelte in chel di Rivis, la serade inmaneade dal nestri blog in colaborazione cun la Associazion 1511
. La serade e je lade une vore ben, ma o vin pensât di dâ la peraule, par contâusale, a Elena Zanussi, Assesore ae culture dal Comun di Sedean e a cualchi foto fate in chê sere.
E par cui che al à gust di viodi di lei in formât pdf dut ce che al è stât let, ae fin dal articul us lassìn ancje il librut digjitâl di scjamâ.
Storie e fantasie sul pêl de aghe de Roie di Sant Durî
I 500 agns dal riviel contadin te suaze dal mulin di Rivis
Mulin di Rivis di Sedean dongje dal Tiliment e ad ôr de Roie di Sant Durì ai 16 di Jugn: in chest lûc li che si à cirût in chescj ultins agns di fermâ il timp, recuperant l’edifici e la struture par metile a disposizion di scuelis, di ativitât di ricercjis, di iniziativis culturâls e turistichis, si à davuelte une serade dedicade ai 500 agns dal riviel contadin in Friûl, inmaneade de Aministrazion Comunâl di Sedean-Assessorât ae Culture, Sportel Intercomunâl pe lenghe furlane, Associazion 1511, Contecurte e in colaborazion cu la Pro Loco di Rivis.
Il mulin scomençât a fâ su tal 1774 al è stât atîf fin tal 2006 graziis al mulinâr Lionillo di Benedetto e ae sô famee che tal ultin secul e à lavorât chenti. Cumò il mulinâr al è daûr a pandi i segrets dal mistîr ae comunitât di Rivis, dome a di chei però che lui si fide par vie de gjelosie e de ruspiositât cognossude dai mulinârs, in maniere che il mulin, comprât e metût a puest de Aministrazion Comunâl di Sedean, al sedi gjestît e metût in moto de comunitât stesse che chest lûc i parten ad implen.
I mulins dilunc dai secui a son simpri stâts cûr de vite sociâl e salacor a son stâts ancje teatris dai riviei contadins. Duncje la suaze e jere chê juste par inmaneâ un incuintri di caratar storic-leterari.
La formule proponude de Associazion 1511 e dal blog Contecurte e je stade pardabon preseade: cronachis dal timp e narazions di fantasie, scritis di pueste par memoreâ chescj 500 agns, letis e contadis di Raffaele Serafini e di Checo Tam si son miscliçadis insiemi par ufrî ae tante int presinte une cerce dai acjadiments e des atmosferis di chei timps. A Carli Pup il rûl di intervignî sui aspiets storics de vicende. Lis peraulis dai trê son stadis compagnadis, in sot font, de musiche de aghe de roie mote di une coclee (cognossude za te ete antighe cul non di “ruede di Archimede”), un sisteme che al dopre la aghe par produsi energjie eletriche in maniere nete e sostignibile.
Il timp al à corût vie di corse e cul public dut atent e in scolte par scuvierzi ancje cemût che e lave a finî la conte scrite di pueste pe ocasion di Raffaele Serafini e ambientade propit li ta chel mulin. Une biele sorprese e un biel regâl di bande di Contecurte che i organizadôrs dal incuintri a àn preseât une vore.
Cualchi domande insom de serade e à mostrât che l’interès par lâ plui insot de cuestion al è. Tancj di chei che a son corûts li ta chel lûc, plens di curiositâts e cu la gole di passâ une serade difarente, po dopo si son fermâts par dâ un cuc al puest stant che il prof. Gotart Mitri, studiôs di Rivis e presint in cheste ocasion, in cuatri e cuatri vot al à dât la disponibilitât par dâ spiegazions sul funzionament dal mulin e dal so disvilup dilunc dai secui.
No si podeve no finî cuntun tai e un toc di formadi parcè che di Rivis, la Pro Loco, no ti lasse mai lâ vie cence vêti dât il bon acet furlan fin insom.
In sumis une maniere gnove e salacor di sfrutâ chest mût di contâ la nestre maraveose e impuartante storie furlane. L’auguri al è di vê voie di cognossile miôr e di jessintint braurôs stant che e je siore di events unics che a dan “sostance” ancje al nestri jessi furlans.
di Elena Zanussi
Note: te pagjine dai spetacui o podês cjatâ il librut digjitâl dal event


text:
Il noce non esiste più, e difficile è anche identificare il luogo ove sorgeva… tuttavia gli anziani del paese concordano sulla zona a sud di Moruzzo, in un luogo detto “rivate”: le ultime alture sopra il torrente Volpe, verso Martignacco.
La rosade di San Zuan
Dongie la vile di Moràºz in tun pradissàt a pîs des colinis al è un cocolâr che al à une vore di ains. Si viodilu di lontan parsore dute la campagne, e sa lis radrîs che iessin de tiare gropolosis e scuris si pò sintasi in ombrene.
’E ven primevere: fine a fres'cine ‘e salte fur la iarbe pal prât, si sbilancizin lis cisis, e i pomârs de coline e' sflorissin che pâr une neveade: ma il cocolâr sut, indurît pâr che nol vedi né umôr né vite.
Ven l’istât: svolin ciantà nt i ucelàºz tal folt de campagne, ‘e iè alte la iarbe dal prât, e parsorevie a secònt de bavesele ’e spachin lis lor semenzis iu frosc' del squâl, ma il cocolâr né che al bute né che al mene e al è ancimò cui ramà z inrimpinìz, neri e ruspiôs come che al fòs inglazzât in te so scusse d'unviâr.
Il viandà nt ch'al passe par lenti, al ciale chel brut arbossà t e al dîs: «Butailu fûr, fait tantis stielis, e che al vadi sul fûc». Ma il contadin dal paîs che da une man di ains al è usât a vedelu al rispuànt: «Lassà it che vegni la rosade di San Zuan!».
'E ven la gnot di San Zuan. ’E ies la int des ciasis e si sparnizze pei prâz e pes colinis a piâ la rosade. Distirâz te iarbe a lusôr di lune, cui pree, cui dante, cui conte la storie del sant. Avodât dal pari a prediciâ la redenzion devà nt di Erode re, san Zuan al difindeve il so pùor paîs. San Zuan diziun e nût nol veve paure a condanâ i peciâz di Erode in trono. Lu à n mitût in preson, 'i à n taiât il ciâf, ma la so peraule ’e iè restade.
In te gnot di San Zuan il cocolâr di Moràºz al bute fûr lis fueis e al imanie lis còculis.
'E iè ché rosade che à virtût di falu menâ, ma ancie in ché gnot il squâl al piart dute la so semenze. ’E si dîs che sedin i ciavalàºz dal diaul che vegnin a spacâ iu frosc' par mètisi vie la vene.
Il squâl al è lizeràn, al volte fazze di dutis lis bandis secònt che al spire il vint. La rosade di San Zuan che fâs rivivi il cocolâr ’e iè tuessin pai frosc’!
Int senze coragio che vês paure a dî la veretât, int timide e vîl, no stait a lâ fûr in ché gnot, parcé che su la tiare in ché gnot al è il sane di San Zuan che al cole in rosade.
(Questo racconto è stato raccolto da Caterina Percoto, scrittrice e poetessa friulana, detta la “contessa contadina”, nata a San Lorenzo al Torre nel 1812 e lì morta nel 1887.
Tratto da “Nuova antologia della letteratura friulana” di Gianfranco d’Aronco – vol 2 - Ribis edizioni – Udine – 1982)


text:
No sta a cjalâmi cussì, cun chei voi vueits e scocolâts, e la bocje maraveade… O sai: o varès vût di dital prime, ma o vevi inmò sperance, o vevi pazience. O vevi ancjemò amôr… Ma cumò alc si è rot… Ti ai lavât, stirât, ti ai curât e sossonât. Ti ai fat di femine, di mari, di sûr, [...]
Tag: L’Antescûr
O sin in pocjis, aromai. Strachis passudis, disvuedadis, mortificadis. Ma no vinçudis, fintremai che si tignarìn strentis une cun chê altre, cjaminant cuintri aiar te montafin dal nestri dolôr. E ancjemò mancul disperadis: la sperance no le vin mai pierdude. A ‘nt vin simpri chel tichinin da pît dal cûr. E je chê, che nus sburte a bacilâ par [...]
Ce vite misare e impestade: dolôr e muart simpri a lenziti e a cimiâti. Come chest mâr rabin che al svuacare cuintri i flancs de barcje, e al sbrume tant che un cjaval mat. Ma intant ti clame e ti nice. O ai dibot plui fradis che agns, e ducj a barufin ogni dì cu la vite par rivâ da [...]
Scarpis neris e lucidis, cuntun tac alt e solit, e une striche plene di lustrins che si strenç ator de cjavile. Scarpis che ti slungjin lis gjambis come par magjie, e ducj si zirin a cjalâti, parcè che cuant che tu cjaminis al è un biel viodi. Scarpis speciâls: a balin bessolis, mi à dite. E tu spindistu ducj chei [...]
Ongulis neris di morcje e un sotfont di odôr di vueli e di benzine che nol leve mai vie. Cuasi nuie di lui nol jentrave tal concet di “desiderabil”: un pôc cracagnot, voi spirtaçâts e dôs mostacjutis furbitis che i fasevin la muse di un mardar. E po, stant che i cjavei si srarivin sui timplis, al cirive di ingjanâ [...]
“Tu puedis dî ce che tu vuelis tu, ma un che al jeve a misdì, al è un sflacjon e vonde”. Margarite, sessante e cualchi an su la cjarte di identitât ma un grum di plui tes grispis de muse, cuant che e veve a ce fâ cun chei che a duarmin plui dal jet al jere come che e [...]


text:
Il Hobit
Il Hobit, o Lâ e Tornâ (in runis ᛁᛚ᛫ᚻᚩᛒᛁᛏ᛫ᚩ᛫ᛚᚪ᛫ᛖ᛫ᛏᚩᚱᚾᚪ, titul origjinâl in inglês: The Hobbit, or There and Back Again ᚦᛖ᛫ᚻᚩᛒᛒᛁᛏ᛫ᚩᚱ᛫ᚦᛖᚱᛖ᛫ᚪᚾᛞ᛫ᛒᚪᚳk᛫ᚪᚷᚪᛁᚾ ) al è un libri di fantasie par fruts scrit dal autôr inglês J. R. R. Tolkien.
Publicât ai 21 di Setembar dal 1937 cun une vore di entusiasim de critiche, al è stât nomenât pe Medae Carnegie e al à vint il premi dal New York Herald Tribune come miôr conte par fruts. Al reste un libri popolâr e un classic de leterature par fruts.
Il Hobit al è ambientât te Tiere di Mieç in Arda, l'univiers inventât di Tolkien, e al conte da la imprese dal hobit Bilbo Bèghins (di chi il titul) che al vinç une part dal tesaur tignût sot voli dal drâc Smaug. Il viaç al puarte Bilbo de so calme campagne te contee (Shire) in puescj plui paurôs e pericolôs.
La storie e je contade in te forme di une cercje a episodis, e tancj cjapitui a introdusin une gnove creature dal mont di Tolkien. Bilbo al madure, al slargje li sôs cognossincis e al ven simpri pi saç acetânt i siei cjaveçs romantic, sumiadôr e aventurôs, simpri cul siò umorisim e bon sens. La conte a rive al pic te Bataie de Cinc Armadis, indulà che tancj dai personaçs e dalis creaturis dai cjapitui prime a tornin fûr par cjapâ part tal conflit.
La cressite personâl e formis di eroisim a son temis centrai de storie, adun cun une trame di vuere. Chescj temis e àn puartât dai critics a pensà che Tolkien al vedi cjapât idee da la sô esperience te Prime Vuere Mondiâl par scrivi cheste conte. Li cognossincis di Tolkien di filologjie todescje e il siò interès par la mitologjie e li flabis a son dispès ritignudis influencis pa la scriture dal libri.
L'editôr, viodint il sucès dal libri, al à domandât al autôr une continuazion. Tolkien al stave za lavorânt al Signôr dai Anei come une storie indipendente, ma cun dai piçui cambiaments a Il Hobit al è rivât a adatâlu come siò naturâl proseguiment. Chestis piçulis ma impuartantis modifichis a son stadi integradis te seconde edizion.
Il libri nol à mai vût un câl di venditis. A son stâts fats tancj adataments par teatri, cine, radio, zûcs di taule e par computer.
Personaçs[cambie | modifiche il codiç]
Bilbo Bèghins, il protagonist, al è un rispietabil e risiervât hobit (un popul simil ai oms ma plui bas, cun pîts grancj e pelôs, che a vivin sot tiere; cuasi ducj a son contadins o zardinîrs).[1] Durânt la so aventure, Bilbo al tabaie spes di ce che al è tal camarin a cjase sô e al varès simpri voie di mangjà di pi di ce che a i dan. Tal imprin al è pi un bagai che di jutori, ma dopo che al cjate un anel magjic li robis a cambiin.
Gandalf, un istari (strion) erant, al fas cognossi Bilbo a une comitive di tredis nanui. Dilunc dal viaç il strion al sparìs par risolvi atris afârs e al torne cu la comitive tai moments principâi de storie.
Thorin Scûd-di-rôl, il valorôs e presuntuôs capo de comitive di nanui e erêt dal ream nanul, bielzà distrut, sot dal Mont Solitari, al fâs une vore di erôrs te direzion, fasintsi judà di Gandalf e Bilbo par tirâsi fûr dalis rognis, ma a si dimostre un grant vuerîr.
Smaug al è un drâc che tancj agns fa al à cjapât il ream nanul dal nono di Thorin (Thrór) e che cumò al duar sul grant tesaur custodît li dentri.
A cjapin part te storie ancje tancj atris personaçs di varie impuartance, come i dodis atris nanui de comitive, doi tipos di elfs, oms, tròi, orcui, rai boconons, grandis acuilis, lôfs, Elrond il savint, Golum (une strane creature che a vîf in un lâc sot tiere), Beorn (un om che al si trasforme in ors) e Bard (un valorôs arcîr dal Lâc Lunc).
Trame[cambie | modifiche il codiç]
Gandalf al met sù une fieste a cjase di Bilbo Bèghins, cence visâlu. A la fieste al invide une compagnie di dodis nanui (Dvalin, Balin, Chili, Fili, Dori, Nori, Ori, Oin, Gloin, Bifur, Bofur e Bombur) vuidâts di Thorin Scûd-di-rôl. I nanui a cjantin dal Mont Solitari e dal grant tesaur vuardât di Smaug, un drâc. Dopo il cjant Gandalf al fâs viodi la Mape di Thrór la che a si po viodi une puarte segrete tal flanc dal mont e al propon di ingaiâ Bilbo come scassinadôr par recuperà il tesaur che Smaug al veve robât lôr. I nanui a ridin a la idee, ma Bilbo, indignât, al acete ancje se a nol varès volût aventuris.
Il grup al zire par zonis salvadis de Tiere di Mieç, tant che Gandalf al à di salvâju dai tròi, fin a rivà a Valvierte (Rivendell) lì che Elrond ai conte alc di plui sui segrets de mape. Tentânt di passâ i Monts dai Nui a vegnin cjapâts dai orcui e puartâts sot tiere tal lôr côf. Ancjemò Gandalf al rive a salvâju, ma Bilbo a si piert e al cjate un anel par tiere. Pôc pi in la al incuintre Gollum e i doi a fasin une gare di induvinei: Bilbo al vinç e Gollum al à di fai viodi la strade par la fûr, ma al si inacuarç che chel atri i à robât l'anel. Bilbo al met su cence volê l'anel e al devente invisibil , cussì al scjampe e al torne dai nanui. Il grup al ven po dopo metût sot di un trop di lôfs, ma a son puartâts vie da un scuam di acuilis amîs di Gandalf. Prime di continuâ il viaç a si fermin a polsâ la di Beorn: un om che al po trasformâsi in ors.
La comitive a jentre tal Bosc Scûr (Mirkwood) cence Gandalf che al à atris afârs di distrigâ pi in ju a Dol Guldur. Tal bosc Bilbo prime al salve i nanui dai rais grandonons, e dopo dalis presons dai elfs dal bosc, simpri graciis al anel. Dongje dal Mont Solitari a cjatin in oms di Esgaroth sul Lâc Lunc, che a sperin che i nanui a inveredin la profezie de espulsion di Smaug. Rivâts al mont e vierte la puarte segrete Bilbo al jentre a viodi cemût che e je la situazion. Il drâc a si svee e al va a brusâ Esgaroth pensânt che nanui e oms a si sedin aleâts cuintri di lui. Un rusignûl però al vise Bard, une vuardie di Esgaroth, che al rive a copâ il drâc cund'une frece fate a pueste.
Cuant che i nanui a jentrin tal mont, Bilbo al cjate la Piere dal Re (Arkenstone), un cimeli di famee di Thorin, e a la plate. I elfs dal bosc e i oms di Esgaroth a asediein il mont domandânt une paie par vê judât i nanui a mandâ vie Smaug. Thorin al rifiute e, clamât il cusin dalis Culinis di Fiar, al rinfuarce la so posizion di Re sot dal mont. Bilbo al prove a cirì la pâs, ancje dant la Piere dal Re ai oms e elfs, ma chest al fasarà dome rabià di plui Thorin, che al bandirà Bilbo. Rivâts a chest pont la bataie a è inevitabile.
Gandalf al torne par visà ducj de rivade di un esercit di orcui e lôfs. I nanui, i oms e i elfs a si adunin, ma dome cu la vignude da li acuilis e di Beorn a rivin a vinci la Bataie dai cinc esercits. Thorin al môr te bataie, ma prime al rive a fa pâs cun Bilbo.
Il hobit al acete dome une piçule part di chel che ai spietarès dal tesaur, no coventâint, ma al torne a cjase cul siò gnûf anel e cun une gnove voie di zirà il mont.
Riferimênts[cambie | modifiche il codiç]
- ↑ Il Hobit, ch. 1 "Une cunvigne inspietade". "i siei pîts pelôs (ma ben lustrâts)"


text:
La particule indi, che e pues deventâ ‘ndi o ‘nd: in gjenerâl al è avonde dificil cjatâle te forme interie (indi) e une vore plui facil cjatâle te forme cun elision (‘ndi e plui di dut ‘nd).
Par esempli par cheste frase:
- di bêçs no indi ai plui
- di bêçs no ‘ndi ai plui
- di bêçs no ‘nd ai plui
La 1) e somee scuasi impussibile, la 2) une vore enfatiche, la 3) normâl.
E corispuint plui o mancul ae particule taliane “ne”, ma in pratiche par talian il “ne” al pues cjapâ il puest di cualsisei complement introdusût de preposizion “di” o “da” (specificazion, partitîf, materie, argoment, moviment, agjent…). Par esempli par talian a son justis chestis formis:
- appena l’ha conosciuto ne è diventato amico
- di cioccolatini ne sono rimasti pochi
- l’anello non è placcato d’oro, ma ne è fatto interamente
- parlano di calcio – sì, ne parlano sempre
- è entrato nel bar e ne è subito uscito
- è stato coinvolto nell’esplosione e ne è rimasto ferito
Di ducj chescj esemplis furlans, l’unic testemoneât une vore ben tai dizionaris furlans al è il numar 2, il partitîf. Alore par chei altris si varà di cjatâ altris soluzions. Par esempli:
- a pene che lu à cognossût al è deventât so amì
- l’anel no dome al è placât, ma al è fat dut di aur
- a fevelin simpri di balon – sì a fevelin dome di chel
- al è jentrât tal bar e al è vignût fûr daurman
- al è stât tocjât de esplosion e al è restât ferît
Invezit al è une vore doprât
- di bombons a ‘nd è restâts pôcs
Si pues notâ ancje che cun “jessi” in gjenar si dopre il verp tal singolâr, ancje se il verp al è plurâl.


text:
Planets
planet in astrology, planet in vedic astrology, planets in astrology, planets in vedic astrology, moon in astrology, planet moon in astrology, moon in vedic astrology, planet moon in vedic astrology,
sun in astrology, planet sun in astrology, sun in vedic astrology, planet sun in vedic astrology, mars in astrology, planet mars in astrology, mars in vedic astrology, planet mars in vedic astrology,
Rahu in astrology, planet Rahu in astrology, Rahu in vedic astrology, planet Rahu in vedic astrology, Guru in astrology, planet Guru in astrology, Guru in vedic astrology, planet Guru in vedic astrology,
Ketu in astrology, planet Ketu in astrology, Ketu in vedic astrology, planet Ketu in vedic astrology, Mercury in astrology, planet Mercury in astrology, Mercury in vedic astrology, planet Mercury in vedic astrology,
venus in astrology, planet venus in astrology, venus in vedic astrology, planet venus in vedic astrology, Saturn in astrology, planet Saturn in astrology, Saturn in vedic astrology, planet Saturn in vedic astrology


text:
Il “diari dal front” di un “studiât” che al si cjate a fâ il scovacin e il puint tra il Friûl e i forescj che domandin asîl rivâts tal so borc, ven a stai come tutor dai «lavôrs volontaris» dal Comun di Glemone. Un mût par contâ il Friûl di vuê a partî dal confront cun marzians di cui si sa pôc e nuie, cun cui bisugne cjacarâ franc e sempliç, lassantsi meti in crisi di domandis che dispès nus costrenzin a cjalâsi dentri.
Airottart icima ilga. Cui di piçul no aial vût il so Abacadabra, la sô Scjaraçule maraçule par fâ cualchi magjie o cjatâ la robe juste te cjalce? Jo o vevi cheste formule (airottart icima ilga) par parâ vie la pôre. E crodêtmi: e funzione.Dopo dal taramot, e fintremai tai agns Otante, il borc di Gôt, e dute Glemone, nol veve lampions. Mê mari, dopo cene, e fruçave il pachet vueit di MS e e cjalave me e mê sûr plui grande, che però e disparecjave.
«Vami là jù di Jeur a cjoli i zigarets» mi diseve.
«Mame, o ai pôre»
«Se tu âs pôre, sivile fuart».
Mê mari no jere triste. E jere strache di vore. Il vecjo Despar che o vevin a fit al jere colât cul taramot, ma al jere restât sù il magazen e alì dentri e jere rivade a tornâ a vierzi la buteghe pôcs dîs dopo dai 6 di Mai. Al jere l’unic alimentâr viert a Glemone, e par chest e à vût ancje un premi. Sierade la buteghe, e veve l’ort, lis bestiis, me nassût un an e une dì prin dal taramot, mê sûr e i vecjos di viodi. E po, in chei agns al jere cussì, cui fruts. O cussì, o “cjale par Buie”. Jeur nol jere lontan. Une corse di mieç minût, nancje. Però al jere da pît di un prât, cu la jerbe alte plui di me di ca e di là dal troi. E soredut al jere scûr tant che in bocje. E jere la lûs de lune, se e lave ben, se no dome chê scrite su dôs riis, mieze rosse e mieze verde.
AIROTTART
ICIMA ILGA
Che po e jere la insegne, che di cjase mê si leieve par daûr, poiade sul tet di Jeur, ostarie e tabachin dal borc.
In chê volte, Gôt al veve trê ostariis e une latarie (chest lu ai bielzà contât) e invezit cumò al è dut sierât. Ancje la buteghe no je plui, scjafoiade dai superiperultra maladets marcjâts vierts dilunc la Tresemane. Par mangjâ alì di Jeur, cuant che e cusinave Rosine “chê di Jeur”, a rivavin corieris plenis di Mucs e a parcavin tal plaçâl denant, dulà che i Nomadi, grancj amîs dal borc, a àn sunât a Glemone pe prime volte dopo il taramot. Augusto mi veve fat l’autograf. Purtrop lu ai pierdût, e mi mangji ancjemò i dêts, ma mi impensi che al scriveve il so non fasint ancje un autoritrat, cu la barbe e i ocjaluts. Cualchi setemane fa, gno pari, par fâi un plasê a Rosine, al è lât sul tet di Jeur e al à tirât jù la scrite. Cuant che la sere o soi rivât a cjase e o ai viodût che no jere plui, mi sei sintût a mancjâ. No tal sens di pierdi i sens, ma tal sens di mancjâ alc. Alc che te gnot mi veve dât coraç. Alc che al è simpri stât alì di cuant che mi impensi. Però, la ostarie e je sierade, mi à spiegât. Lis letaris dopo tancj agns a stavin colant e soredut Rosine e veve di paiâi tassis parsore e mighe a podevin lassâlis alì par me. “Se tu âs pôre, sivile fuart”.
Cumò alì di Jeur al è plen di forescj. Pakistans e Afghans, e no stait a domandâmi parcè che a son vignûts ca. Par chest cjalait su Facebook, che al è plen di int che e sa dut e us spieghe. Jo invezit no lu sai. O sai che in Gôt e je un fontane, chê di Silans, cu la aghe plui buine dal mont e ducj, fin de gnot dai timps, a son passâts par ca a bevi un got. Nô che o sin nassûts culì, o sin benedets dal diu des sorzints. Invezit, cualchidun al à scugnût vignî di un grum lontan, ma tant aghe a ‘nd è par ducj. Tal borc cualchidun al à dit che al à pôre di chescj forescj. Jo o ai pensât “Se tu âs pôre, sivile fuart” e o soi lât ju, a cjacarâ cun lôr. Tancj altris a àn fat compagn. Insome cumò o lavori cun lôr, chei che a àn fat domande di asîl. Ur stoi daûr tai lavôrs volontaris. E il rest us al contarai. ❚
✒ Igor Londero


text: Joibe ai 7 di Avrîl 2016, il dean dal moviment civic culturâl alpin-adriatic dal Fogolâr Civic e ancje dal circul universitari furlan de Academie dal Friûl, prof. Alberto Travain, lu àn invidât intune radio locâl par che al mutivi la tamesade che lis dôs fradaiis a àn volût dâ sui gjornâi in cont dal fat che, a Gardiscje, chest an, juste intun moment uficiâl de Fieste de Patrie dal Friûl che e je stade là vie, a son lâts a meti une grande bandiere di chês patriarcjinis propit parsore di une striche in memorie dal zovin martar civic furlan Giulio Regeni di Flumisel. Travain al à tornât, si capìs, a bati sul pont che al è stât un at fûr di puest, che al sarès stât invezit plui prest di cjapâ dentri in plen ancje propit in simbul te fieste de tiere che al jere natîf il corot di dute la comunitât furlane pe copadice di Giulio Regeni.